url: =Tedim Youth Fellowship (Tedim Khangno Kilawmtatna) Thu . - Laibu Saal\nHome > Thuluui/Articles > Tedim Youth Fellowship (Tedim Khangno Kilawmtatna) Thu .\nTedim Youth Fellowship (Tedim Khangno Kilawmtatna) Thu .\nTedim Khangno Kilawmtatna\n(Tedim Youth Fellowship)\nItna tawh khat leh khat na kikhual un. Gal 5:13\nZomi Khangnote kideidanna omlo ki-it kikhual kithu tuahna tawh ih khua ih tui khantoh nading, ih minamte noptuam nading.\nZum inn omna Zum inn omna;\nMyoma Quarter, Mission Compound\nTedim, Chin State Myanmar\nMihing hihna tawh kisai kikhualna tuamtuamte\na. 2004 April 8, Ih Sanggam Lushei te India gampan ngabeng aa hong pai Tg. Lal Muan Kim aa (Chingchip) khuami Muansuang gunlei-ah Kawl gam palik ten sing nuai mi sa-in hongkap sak kha aa, zato a lup a kipan a ciahdong kum 1 sung tawntung a kisam sum leh paai, an neek tui dawn a kipan kivaihawm sak hi.\nb. 2004 June sungin Ngennung khuami Tedim ah Zato hong lum a ciah ciangin a gimsa aa ciah a pua ding omlo ahih manin a zanzan in khangno kilawmtatna panin Ngennung a khua dong uh taal tawh kipuak sak hi.\nc. 13.2.2005 hunin Tedim Lambawl te ahi Lane athuh No.11 te Tg. Sawh Aung Htot a vui ding omlo in TYF in hunbawl neng akipan tanu nasep teng leh hanmun dong kivai hawmsak hi.\nd. 2005 Halelui-ah Chorus ZOFOP Lasakna pawipi ah Security tavuan kila-a pawipi sungah buaina hong omlo ahih manin ki-ang tang mahmah hi.\ne. A beisa 2011 Nov. 25-28 Cope Kum (100) pawi in hong sim Tonzang pan Tedim hong pai sanggam tuahsia misi (16) leh a liam a bai zato tung mi (44)te panpihna Tuipi galkaai sanggamte tungtawn in khangnote in ipsung sawk in a mun a phual a han dong ah sihgalna, siatveh nate kipia aa, Tedim pan in vial 6 kipai in, tein 140 val kihawm aa, a maute phawk tawntung na in 16.12.2010 hun in Motor kibutna phual ah mualsuang Phillum suangkhat kiphut hi.\nf. 2011. Mar 10 ni-in Lamzang khuataw ah motor hong tuahsiatna tung tawn in tha khat thu in mi 3 in hong nusia aa, zato pan in 1 in hong nusia aa, khualam a tungteh 2 mah in hong nusia hi. Hih misi luangte a pua ding omlo in, innteek khat hih na leh Zomite ki-itna phual liim la aa, a pua ding omlo uisi-aaksi bang in a kipai sibuuk a omte kipua in a pianna a nu leh a pa kiangah Motor kawm in siluang phamna kinei hi. Hih bang munte ah ei motor tawh ih puak ding ih ngak lah mahmah zong ih angtang mahmah hi. Hih ni-in Kawlpi aa om Wesley Motor-te vial 2 hong kileh uh hi.\ng. Sihkohna tawh kisai-in khua nu khua pa in kivai hawmlo ahih manin misi inn ah zat theih ding sihkohna Signboard kibawl in 3 a kineih sungpanin khat veivei zat cinglo thei hi.\nTYF Makaihna tawh Zolai sinna 2011.\nTYF Kipawlna tawh kisai theihuai pawlkhat dotnate dawnna\n1. TYF kipawlna tawh kisai-in 2003 June 1 ni-in Tedim khualai veng Pa Thang Khen Pau-te inn ah kiphuan in Tedim Khangno Kilawmtatna (Tedim Youth Fellowship) minvawh/phuak ci-in mi (15) thukimna tawh a kiphuan ahi hi.\n(a) Hih kipawlna tawh kisai-in nopna dahna/ khuasung khantohnate ah mapang khawm in ih khua ih tui khantohna leh Zo ngeinate kem cing in khat leh khat khut kilen in batzawhna tantan banin ih mipihte tawh hanciam khop ding ahi hi. Ih Zogam aa minte mun leh gamte kem cingin zuun zawhna ding ahi hi.\nTu laitak din mun:-\nKha sim Zo Lengthe News Letter kum 8 sung kihawmta aa tuni dong a free in kihawm khia hi.\nLibrary/ Laibu saal ah full time Volunter Tg. Lian Sian Khual in hong ngaksak-in laibu bu 400 val kinei ta hi.\nA hun zui-in hamsatna dongtuakna leh sisan kisam a omte hong kikohna tungtawn in kisem hi.\nTYF tawh Partnership a kinei a hi Spectrum (Sustainable Development Knowledge Network) te kiangah Environemtal & Media tawh kisai-in September to October sungteng tentan ah Tg. Thang Sian Hau Tedim pan in Yangon ah kikah sak hi.\nTYF kum(8) cinna Magazine laibu a kibawlsan laitak ahi (5) hi.\nMualtung naupang(Kawl Phungyi sang panin naupang mi (15) kila khia in khasim in support na Ks. 5000/- ta mi 1 ta tung ah kipia hi. Hih nasepna pen biakna makaite leh gam makaite ahi zong in sutkha ahih manin kitangko lo hi.\nZomi Encyclopedia tawh kisai-in etphat kikna a kineih (7) laitak ahi hi.\nTukum Bible Day Lai Siangtho nipi CMBC ah TYF & TTBYU-te innteek sem in kibawl aa a video a ki-edit laitak ahi hi.\nTukum Khuado fund omlo ahih manin kitawlnga hi.\nTRLC tungtawn aa mencim huhna-te a hawm na ah hih thei zah in kihuh hi.\nCARE Myanmar-te tawh Partership na sepna ahi, Pre Education & Life Skills tawh kisai-in veng 4 pan khangnote group 2 kisuah aa khua sung ah Awareness 1 kha in khat veita kineihpih den hi.\nAdahte tawh nadah khawm un.\n(b) Mailam a dingin\nOnline Library neih zawh nading;\nCina/luna a kisamte a ding Oxygen, Ultro sound, Lungtang etnate neihzawh nading;\nSihopna-ah a kisam den leh a manlang theih nadingin cycle1 neihzawh nading;\nYouth Hall(or) Seminar Hall khat neihzawh nading\nZo Lengthe Monthly News pan Journal size ah nipi sim hawm zawhna ding;\nNamdangte tawh Zomi in khantohna/ pilna kikim theih nading in Mikang lai sinna phualpi khat neihzawh nading;\nComputer leh IT khangtohna te tawh kituak in Zomi Khangnote in a theih zawhna ding Computer Training neihzawh nading;\nKhangno mintawh Sikha(Clinic) khat neihzawh nading;\nKiim leh paam kepna tawh kisai-in tu laitak leitangh eka 50 a kisiau laitak hi-in a sawtlo-in kingah ding aa, tua mun ah Taaksing, Zawngtah, Hai, Thawhbat leh a etlawm theithei in kipuah ding aa namdangte muh thei nasepna khat kivaihawm laitak ahi hi.\nZogam a it, a vei kipawlna tuamtuam tawh na sepkhop theihna ding;\nTYF Laibu saal.\n2. TYF kipawlna-in kumpi thuneite tung pan in Yangon a om Tedim Association te phalna tawh a mau aa Reg. 1892 kizang aa kipawlna tawh kisai-in Tedim Youth Fellowship bek hong pia ahih manin kilungdam mahmah hi.\n3. Thu khun leh Bylaw tawh kisai-in Kawl aa ka bawl uh attach file ah ki en thei hi.\n4. Anuai penpen Attach file ah.\n5. TYF kipawlna tawh kisai-in kipawlna tuamtuam kizoppih teh;\nMyanmar Youth in Action\nTedim gamsung a om Khangno kipawlnate\nTonzang Youth Assication\nCikha Youth Fellowship\nHaka Youth Fellowship\nThantlang Youth Fellowship\nTYF te Mawtaw.\nTYF Mawtaw vaitawh kisai dotnate dawmna\nTYF kipawlna in a lei ding Mawtaw pen a nei Tedim Youth Fellowship hi ding aa, Pa Nung Sian Tuang min tawh lincence kibawl ding hi. Theiding:- Hih lincence tawh kisai Tedim Baptist Convention in Cope Memorial Press pen Rev. Dr. Kam Khaw Thawng mintawh, Evangelical Baptist Conference-te EBC Press pen Rev. Dr. Do Suan Mung mintawh kikoih aa set van ahih manin a minpua om leh cih deihna hi zaw hi.\nTYF kipawlna in a lei ding Mawtaw in a min ding TYF-te Mawtaw kici ding hi.\nTYF kipawlna in a lei ding Mawtaw pen Nung Sian Tuang in a sia a pha tavuan la ding hi.\nTYF kipawlna in a lei ding/ a neih ding Mawtaw in a kisam Datsi a puahna sum beite Mawtaw a zangte in Datsi thun ding a zat laitak siatna a neih leh tavuan late bekin zang ding hi.\nTheiding:- A beisa kum 6 hun lai-in S/m Cing Pum Neam (Tu’n Dr) in Zo Lengthe lai nasepna-ah zat ding Computer a (vankim) khat hong pia-in Pa Nung Sian Tuang min kipuasak aa tuni dong vanhoih a kinei lai suak hi.\nTYF mintawh amwkna in akihawm Zolengthe laihawm maitang.\n2011-2012 kum Panmun neiteng\nTedim Town Elder Committee\nPa Nung Sian Tuang (President)\nTg. Hau Khan Khup (Vice-President I)\nPa Thang Pian Pau (Vice President II)\nTg. Langh Ngaih Lian (Secretary)\nLia Zam Khan Vung (Accountant)\nLia Man Lam Vung (Treasurer)\nTg. Do Suan Kham (Youth & Education)\nTg. Lian Sian Khual (Youth & Library)\nPa Mung San Lian Pau (Youth & Health (CARE-PE) )\nSia Vum Khan Khual (Youth & Blood)\nPa Kham Pian Thang (Youth & Literature Veng Secretary)\nTg. Khup Zo Sang (Sakollam Veng palai)\nPa Mang Suan Tuang (Myoma Veng palai)\nTg. En Lian Pau (Lawibual Veng palai)\nTg. Cin Lam Khai (Leilum Veng palai)\nLia Man Ngaih Nem (Auditor (a))\nLia Cing Pian Don (Auditor (b))\nLia Cing Sian Man (Auditor (c))\nRev. Vungh Suan Mung (Zo Lengthe/ Joint Editor)\nTg. Tuang Suan Mung (Vankem)\nTg. Suan Lian Mung (Vankem)\nLia Cing Sian Huai (Vankem)\nTheih ding:- Hih a tung aa teng EC member kici-in Tedim khuasung a om\nkhangno kum 18 pan a tungsiahteng member ahi hi.\nThe Constitution of Tedim Youth Fellowship\nSource ; TYF, Nung Sian Tuang.\nAsuaksak ; Cinpu Zomi.\nItem Reviewed: Tedim Youth Fellowship (Tedim Khangno Kilawmtatna) Thu . Description: Rating: 5 Reviewed By: Cinpu Zomi


timestamp: atn

url: =ZCD pan Zindo na\nZOMI IT TENG: Tu ni in Full Gospel,TULSA pawlpi Sia te leh makai te thu siamna tawh a Biak inn sung uh room khat ong zangsak in ZCD in mipi sunsiah neek khop pihna ki nei thei a hih man in lungdamna ki ciam teh hi.\nVaimim ciim leh KFC aksa ki pia in ong pai teng in nee kim ciat a hih man lungdam huai hi.Sun ann neek khit teh nitak lam 3;00 pm hun in thu genna ki nei hi.\nThu genna; "ZOMI INNKUAN USA sapna tawh Zomi khawmpi ah pah tawina ong ki pia in ko nupa kha thum sung bang a mau ong gel sakna mah tawh ki zin kawikawi thei in,State 18,Khua 28,biak inn 22 ah thu genna nei thei ung.Ka zinna mun khempeuh vuah zindona,an neek pihna,na leh van a tuamtuam ong pia khempeuh te Topa in thu pha ong pia ciat ta hen cih hi.Tu ni tut khopna pen mipi tung lungdam koh kikna sun siah neek khopna hipi pen hi.Ong pai zolo te zong ih lungsim ah a khawlkhawm in ngaih sun ing."\nA ki gen thu te;ZNC phuat cil pan kipan ZCD hun sung,kum 26 sepna te,Ih minam Party in Policy leh Priciple tawh ki paipai a hihna,tutawm nek pak ding ham phatna te ki bulphuh lo in ,Zomi te bek hilo Taizinta khempeuh nop sak na ding FEDERAL UNION a suah zawh nang ,Constitution gelh kik na ding ki hanciam masa cih hi. Minam Party tawh ih dinna tu hun a dinga hoih penpen a hihna te leh ih minam party tawh ih din man in ei thu ei man gen thei sung thei cih leh sep khiatna te ki gen hi.Tu laitak in ZOMI te a ding ih minam Party bek in sem thei ding cih thu hi.\nMipi lampan thu dotna nam 24 om hi.Tu ta dih leitung buppi ah ZCD khat bekbek Zomi Party om a hih teh panpih ciat ding cih mipi lam pan tha piakna om a hih teh lungdam huai hi.\nThu gen teng: ZNC phuan cil a kihel Pu Pum Za Khai zong ong ki hel in thu genna nei hi.Pu Go Sawm Khup ( ZOMI INN KUAN USA,President) in zong 1988-Sangnau pang pan ki helna,India lam ah ZNC makai pi teng tawh ki thuahna teng ong sut in zak nop mahmah hi.\nTua ban ah India lam pan ong tung thak Kawlmi ABSDF makai khat ong ki hel thei in Zomi Party pen Zomi te a ding cih bek hilo in,Kawlgam buppi ki khel theihna ding a sem National (Union ) level taktak ahihna lim gen hi.A ki cian in Zomi TV pan ong ki khah ding hi. lungdam- Kamlian


url: =ZNC Registration Bawl Theihlohna - TUNGZANG NEWS\nZNC Registration Bawl Theihlohna\nZNC Registration Bawl Theihlohna le Hoihtak Nungkikna Kihel Mainawt tawh Zomi Mailam\nBiakna sungah khialtak le uangtak in a kizang kha Zomi cih min in gamvai nasepna ah a kilawmciang khat hong nawngkaisak ta cihthu hong kidawk mawk hi. 1990 kum in a kingah minam min khat in bang hang tua zawh kum 12 ciang kingah lo cih thu tungah Zomi cih min in bang tuak hiam?\nElection Commission nialna ah biakna min tawh a nung pan kizom sim cih comment khat hongom hi. Biakna hangin ZNC in bang tuak hiam cih hong kilang hi. Tua hang bek hi ding hiam ci leng hi tuan lo ding hi. Kumpite hong piaklohna tungah lungkim loh dingsangin kumpi lamte in bangtungah kinga in hong pialo hiam cih kanpha a lungkimloh ding kisam zaw hi.\nZiakai tak in kumpi zumlam nasepna ah mi kitawmsuk mahmah hi. A diakdiak in Central Election Commission Committee ah a kihel Zomi sungah Zomi cih min deih mi om ding ka lamen kei hi. Tua pen Zomite lelhna kipatna ahi hi.\nKawlgam kumpi pa Thein Sein dan in bang mah hun in nungkik lo ding hi ung ci nuam tek ding hi. Hih in a kisam nailo kalsuanna hong hi ding hi. Bang hanghiam cihleh I mai ah guam thukpi om hiam, ken sangpi om hiam? Etphat ding kisam hi. Kahlei lak nadingin nungkik kul kha thei ding hi. Hamsatna guamthuk i kan na dingin khauhual I lakna dingin kinungkik kha thei ding hi.\nKalkhat nungkikna in lelhna hilo a, maikah kiknawnlohna in lelhna hi. Tua hi in nungkin nawnlo ding cih kammal sungah a kisam bangin kimainawt ding hi cih huai zaw hi. Nungkin lo cih kammal pen maikah nawnlo, dingcip le hang zong nungkik lo hi lel hi. Mainawt na ah a kisam bang in nungkik ni. A kisam bangin mai kah ni. A sangzaw bo khat ah I lentoh zawh nadingin kalkhat nungkik in thala ni.\nZomi cih min hong kisang theih kikna ding leh a gualzawhkik nading in kal bang zah nungkik ding kal bang zah maikah ding, hun bang zah bei ding cihteh hoih tak tuat pha in sep ding kisam hi. Khang gui kizom in sep ding nasep khat in, gam le gui bangin kisuat ding kisam hi. Khang khat bek tawh a a lemtang thu khat in khang khat sung bek hong kikhom sangin khanggui zui in sem in khang sawnsawn dong ah kip leh ut huai zaw hi.\nHehna, thangpaihna, dahna, khasiatna te cildam tawh valh khawm phot ni. Lungsim khempeuh daisak in Zomi cih min in bang ci in gualzo kiksak ding I hiam cih hunsau gelna tawh lungduai tak kipan pha kik ni. Bang bang hi leh kal khat a ziakai I hi ta hi. CNF vai ding lametloh in I tuak a, ZNC vai upmawhlohpi I phu kha hi. I mailam ah a piang thei ding thute kikum khol I gel khol ding tampi kisam hi. Kipumphatna thu bekbek gengen in kalthak suan ding a gel zo nawnlo Zomi minam sungah hoih tak kalthak suan haui ta hi.\n“Zomi aw khanlawh hunta” David Pauno\nTg Zam Thuam


url: =Banghang ki lungneusak zenzen ~ Dong Mung :: ZOMI DAILY\nposted on 26 May 2019 at 2:20 pm Lomkholna: Dongmung, News\nKhatveivei khattang kisa a, thawmhau kisa in na lung a leng kha hiam? Kamkup pih ding na neihloh hun ciang lungleng kisa lua in na lungneu kha hiam?\nBanghang kilungneu sak zenzen… Leitungah mihing in i nu gil sungpan i suahkhiat (i pian ni) in zong lawm le gual, it le ngaih tawh a suakkhia khawm ngeingai ihih zenzen lohpi… ei kia bek mah suak (piang) khia ihi lel hi. I suahkhiat (piankhiat) hun inzong eimah bek mah a suakkhia (a piangkhia) ihih manin khatkia ihih ciang zong kilungneusak ding hilo hi.\nKhattang kisa in na lungzuan lunglen ciang, na kiangah kamkup pih ding kuamah a omloh hun ciang… na suah (pian) ni phawk kik inla, kilungneusak zenzen kei in.\nKhatveivei thanem kisa in… hong huh ding… hong panpih ding omlo na kisak ngaungau hun a om kha hiam? Na lunggulhnate a tangtun nadingin hong huh hong panpih ding mi kuamah a omloh manin thanem lungneu kisa na hiam?\nKilungneusak zenzen lo e.. Leitung eima maban ding eimah bek tawh kisai hi-a, i lawhcin gualzawh ni ciangin zong eima aa bek mah hong hiding hi.\nMite thapiakna, hanthotna, panpihna hangin thakhauh ding ihi kei a… eimahmah kithakhauhsak in i mainawt ding ahi hi.\nLeitungah nang dan lian nang bek na om a, Pasian in hong aituam piansak ngiat na hih manin kilungneusak zenzen kenla, hong piangsak tungah lungdam ko kawmin maitai tak leh hangsan takin mainawt in…. Lungdam, Dong Mung\nPrevious: ZAM Thupuak :: 26 May 19 (UN zumpan phone hongki sapciang)\nNext: Hotpot ansai ah numei khatin mehtuibel atawhtawh laitak puakkham


url: =Ni Khat Ni Ciangin. Agelh ~ Khup Za Go - Laibu Saal\nHome > Thuluui/Articles > Ni Khat Ni Ciangin. Agelh ~ Khup Za Go\nNi Khat Ni Ciangin. Agelh ~ Khup Za Go\nNi Khat Ni Ciangin.\nAgelh ~ Khup Za Go\nPhoro Credit : Cinpu Zomi\nNi khat ni ciangin:\nI beh min, i phung min, i khaw min, i gam min cih banga minam min i kilawh a hi zongin, mite in Lushai peuh, Kuki peuh, Chin peuh hong ci ta uh cia i kicih suk pah a hi zongin, eite lakah Laimi, Mizo, Zomi ci-a min tuamtuam i kicih pen mi hong muhna leh etna pan zumhuai a, ei kimuhna panin zong suphuai, haihuai a hih ciangin min khat puam khatin kilo thei le’ng i nahlawh pekzaw ding hi cih i phawk ni hong tung pelmawh ding hi.\nI beh pau, i khua pau, i gam pau cih banga pau tuam bulbawl ciat nei a, minam pau cih ding tang kam zat diak i neih nop het loh pen mite hong etna leh muhna panin neuhuai a, ei a dingin lah zumhuai, haihuai, suphuai lua hi ci-a kam pau nam khat bek zat ding a kulna i phawk ni hong tung pelmawh ding hi.\n‘Ko ngeina’, ‘No ngeina’, cia i buangkua, i khua, i beh ngeina, innluah, gamluah, man leh mual, khutkhialh bankhialh thu donga zatdan tatdan tuam ciat Kawlgam Vaigam dongah i neih sangin ngeina khat zat khop ding hoih zaw, kilawmzaw hi cih i phawk ni hong tung pelmawh ding hi.\nBiakna zuihna kibang, Lai Siangtho bu khat a len ciat mah a hi Khristiante in Baptist, Presbyterian, Methodist, Adventist, Pentecostalist, Catholic, Evangelical, Ecumenical leh min tuamtuama kivawhte in kimudah a, kitelkhial a, hi zaha saisa i bat sangin, khat a leh khat ki-itin, zum khat nei khawmin, sumpi zek khawmin, biakinn khat ah gil kah khawm thei liailiai le’ng Jesuh nungzui i hihna kilang zaw ding a, i khuavak zong tang pha zaw ding hi cih i phawk ni hong tung pelmawh ding hi.\n“Ni khat ni ciangin” i cihcih niloh pen tu khang tu kum, tu kha, tu ni, tu nai laitak mah hi pah lian hi ci-a i gam i lei makaite, uliante, laitheite, a kipan tangpi tangta donga “Uimeikang” mah banga om khong thei nawn lo zaha thu i kikup khop pah pialpual ciangin Zo minam i hih pen zumhuai liailuai, zumhuai niangnuang cih bang hi nawn lo ding a, “Tu ni ei sunni hi e,” ci-in ki-angtangsak mahmahzaw thamin a hong bawlpa Pasian min i phat ding i phawk ni hong tung pelmawh ding hi.\n- Zoheisa Magazine 1988, Lamka, laimai 75.\n- REV KHUP ZA GO’ GEN LEH GELH THUTE.\nRev. Khup Za Go Thuluui/Articles\nItem Reviewed: Ni Khat Ni Ciangin. Agelh ~ Khup Za Go Description: Rating: 5 Reviewed By: cinpuzomi


url: =Khang Tangthu Nihna 19 | Siantongluan.net\nKhang Tangthu Nihna 19\nKhang Tangthu Nihna 19 |\nJudah kumpipa Jehoshafat lungmuang takin Jerusalem-a ama inn-ah ciahkik hi.\nAhih hangin amah a dawn dingin Hanani tapa, thumupa Jehu hong paikhia a, Kumpi Jehoshafat kiangah, "Mi gilote huhin Topa a mudahte it ding na hi hiam? Hih thu hangin Topa hehna nang tungah hong tungzo hi.\nAhi zongin nang na hoihna pawlkhat om hi; bang hang hiam cih leh nangmah in gamsung panin Asherah milimte nusia-in Pasian zon ding na lungsimah na ngaihsun hi," a ci hi.\nJerusalem-ah Jehoshafat teng hi. Tua ciangin Beersheba panin Efraim mualtung gam ciangdong mite lakah zin kawikawi a, amau pute pate Pasian, Topa kiangah amaute tunpihkik hi.\nAmah in gamsunga Judah khuapi kulhnei khempeuh a khuapi a khuapi-ah thukhen dingte seh a,\nthukhente tungah, "Note in mi-a ding hiloin Topa}-a dingin a khen na hih manun na hih dingte uh limtakin ngaihsun un; thukhenna na piak laitakun note kiangah amah hong om hi.\nTu-in note in Topa zahtak un la, na hihnate uhah kingaihsun un. Bang hang hiam cih leh Topa i Pasian in thuman heikhiatna, mi deidanna, leh sumgolh laknate deihlo hi," a ci hi.\nTua thamloin, Topa}-a dingin thukhenna a pia ding leh thuneite a khensak dingin Levi mite leh siampite leh Israel mi beh lutangte pawlkhat, Jehoshafat in Jerusalem-ah a seh hi. Amaute in Jerusalem-ah a phual ding uh nei uh hi.\nTua ciangin amah in amaute thuhilh a, "Topa zahtakna, cihtakna, leh na lungsim khempeuh uh tawh hih bangin na hih ding uh hi:\nA khuapi uhah a teng na sanggamte uh tung panin mi kithahna thu, thukham ahih kei leh thupiakna, upadi ahih kei leh biakna ngeina kipte tawh kisai-in thu khat peuhpeuh note tungah hong tun ciangin, amaute in Topa mai-ah mawhna a piansaklohna ding leh note leh na sanggamte uh tungah hehna hong tunlohna dingin amaute na hilh ding uh hi. Tua bangin na gamta ding uh a, mawhna na piangsak kei ding uh hi.\nEn un, Topa thu tawh kisai thute khempeuhah siampi lian Amariah note tungah om hi. Tua ciangin kumpipa tawh kisai khempeuhah Judah mite a ukpa Ishmael tapa Zebadiah om hi. Tua ciangin Levi mite in note tungah ulian na hong sem ding uh hi. Hang takin gamta un; thuman mite tawh Topa hong om ta hen!" a ci hi.\nTedim Lai Siangtho / Laibu: Khang Tangthu Nihna 19


url: =Amos 4 | Siantongluan.net\nAmos 4 |\nBashan gam bawngpi bangin a thau mahmah, mizawngte nengniamin mi cimawhte a sugawp, na pasalte uh kiangah, "Ka dawn ding bang khatpeuh hong puak in," ci-in a vaikhak no Samaria numeite aw, hih thu limtakin ngai un:\nTopa Pasian a siangtho ahih mah bangin, amah in kamciamna khat bawlkhin a, "Amaute in sikkawi tawh note hong kaihkhiat hun ding, ni khat ni ciangin hong tung taktak ding a, note khempeuh sikkawi-ah a awk ngasa na bang ding uh hi.\nNa omna uh tawh a kinai pen kulhvang tawnin, ganhing sisa kaihkhiat bangin hong kikaikhia ding a, ninlom lakah hong kilawnkhia ding hi," Topa in ci hi.\nIsrael mite aw, Bethel-a mun siangtho-ah va pai un la, tua lai-ah khialhna va bawl un. Gilgal-ah va pai un la, va khial semsem un. Zingsang simin biakna va pia un la, ni thum simin sawmah khat pia un.\nLungdam kohna-in silngo sawh anlum va pia un la, utthu-a biakpiaknate va pia-in va kisial un. Hihte pawl pen note hihnop pawl ahi hi, Topa in ci hi.\nNa khuapi khempeuh uhah kial tungsakin, annek ding neiloin note a hong koihpa pen keimah hinapi-in, keima lamah nong kihei tuan kei uh hi, Topa in ci hi.\nTua ahih manin anlak hun ding kha thum bek in a sap laitak, lolai-a om ante in guahtui a sap mahmah laitakin guah ka zusak kei a, khuapi khat bekah zusakin a dangte-ah ka zusak kei hi. Lo khat bekah guah zu a, a zuklohna lote a keutum hi.\nDangtak manin thanemin khuapi nih khuapi thum mite tui zong dingin a khuavengte kiangah pai uh a, ahi zongin tuidawn tawmding nangawn a kicing omlo hi. Tua hinapi-in kei kiangah nong kihei tuan kei uh hi, Topa in ci hi.\nNa ankungte uh lung nesakin ka vulsak a, na ankungte uh cinasakin a kaang dikdekin ka bawl hi. Na huante uh leh na leenggui lote uh a hawmguakin ka koih hi. Na theikungte uh leh na oliv kungte uh kauphe in gai khin hi. Tua bang hinapi-in kei lamah nong kihei kei uh hi, Topa in ci hi.\nEgypt gamah ka hong tunsak bangin note lakah gimna kong tungsak hi. Galsungah na tangvalteng uh ka sisak a, na sakolte uh kong paihkhiatsak hi. Na giahphual sungte uh a uih mahmahna tawh na nakngek uh kong zensak hi. Tua bang hinapi-in kei lamah nong kihei kei uh hi, Topa in ci hi.\nSodom leh Gomorrah khuapite ka suksiat bangin note pawlkhat kong susia hi. Meikhuk panin a kitenkhia singkhuah khat tawh na kibang uh hi. Tua bang hinapi-in kei lamah nong kihei kei uh hi, Topa in ci hi.\nTua ahih ciangin Israel mite aw, hih bangin note tungah kong bawl ding hi. Hih bangin hong hih ding ka hih manin Pasian thukhenna a thuak dingin kiging un.\nBang hiam cih leh mualte bawlin huihte a piangsakpa, ama ngaihsutna mihingte tungah kilang sakin, sun nitaang kimlai zanin a bawlpa, leitung khempeuh a ukpa min, Topa, Vanglian Pasian ahi hi.\nTedim Lai Siangtho / Laibu: Amos 4


url: =Hillary Clinton Kawl Ngam Haw Tu « Nikonghong\nHome » Politic » Hillary Clinton Kawl Ngam Haw Tu\nHillary Clinton Kawl Ngam Haw Tu\nPresident Obama in Secretary of State Hillary Clinton Kawl ngam ah mai tha sung kapai sak tu ci in son hi. Indonesia ngam Bali ah ngam lutang pawl khat meeting vawt tu in a pai Obama na, Clinton sia kum 50 val sung ah Kawl ngam a haw masaphitbel US te ii Secretary of State hi tu hi ci in son hi.\nPresident vanleang Air Force One taw Australia pan Bali khua a lean sung vanleang sung pan Aung San Suu Kyi taw phone kaki pau ci in ama in son hi. Obama le Aung San Suu Kyi thu a sonkhop ngei phit hi. Aung San Suu Kyi in Kawl ngam thu tatuam ah US te hong kihel hong kikup natu a ukna thu hong son ci in Obama in son hi.\nTusung ma Asean meeting ah, Kawl ngam sia 2014 Asean kipawlna ii chairman sep khuan nga natu mee taw teal in pia hi. Asean Chairman hong seam le sia, Asean ngam 10 ii lutang hi tu aa, leitung ngam lian tam mama taw kizop, naa sepkhopna mun tam mama ah phat tuamna tam mama nga thei tu hi.\nHillary Clinton sia December 1 ni Kawl ngam theng tu aa, Yangon le Naypyidaw khua 2 theng tu ci in kiza hi.\nBy thawngno in Politic on November 18, 2011 .\n← The Siyin Baptist Vol 54 Sungpan Thu tatuam\t2011 Sizang Mi Tan 10 Ong Teng →


url: =USA :: Page 34 :: ZOMI DAILY\nposted on 10 January 2017 at 10:01 am UTC+9:30 Lomkholna: News, Thangkhanlian, USA, World\nJan. 9, 2017: Florida sunga om Fort Lauderdale airport ah Friday ni-in baggage claim na munah Estaban Santiago in mi nga kaplum in mi 6 a kapliam manin Kiginni in US ulian ten sawtpi thusitna a neih …\nContinue Reading about Flodira Airport mikaplumpa sihdan tuakding ngak ~ TK Lian →\nposted on 8 January 2017 at 6:26 pm UTC+9:30 Lomkholna: News, Thangkhanlian, USA, World\nJan. 8, 2017 : News, laibu tuamtuam ka simna leh ngaihsutna tam lo tawh hih thu kikum ni. Kidopi Nihna hun lai-in Allied Force (Russia+ UK+France leh a pawlte) leh Axis Force (Germany+Italy+Japan leh …\nContinue Reading about Banghang Russia in Hillary kiattheih nadingin US kiteelan ah DNC te Computer suamsakhiam? →\nJan. 8, 2017: Zan in US Presidential election hun ah Hillary kiat theihna ding leh Trump a gup theihna dingun Russian intelligence ten Democratic National Committee (DNC)-te computer hack (cyber …\nContinue Reading about Trump in US President kiteelna ah Russia in DNC te Computer suamsak mahhi cih thukimta ~ TK Lian →\nposted on 5 January 2017 at 9:44 am UTC+9:30 Lomkholna: News, Sawltak, USA, World\nUS, New York City ah zanni Wednesday (Jan 04) ni in meilengkhat atailaitak apei talkhia in tuahsia ahih manin mi 100 liam cih Reuters pan kiza hi. Zingsang khuasung mite nasemding in abuaimahmah …\nContinue Reading about New York ah meileng tuahsia, Passenger mi 100 val liam ~ ZD →\nposted on 5 January 2017 at 8:46 am UTC+9:30 Lomkholna: News, Thangkhanlian, USA, World\nJan. 5, 2017: US President kiteelcing thak Donald Trump in US Presidential election ah Russia kigolh in, Democratic party-te email a hack sakna thu a uplahna (scepticism) thu gen a, zan in US …\nContinue Reading about Trump in US Presidential Election ah Russia akigolhna thu a uplahna thu gen ~ TK Lian →\nposted on 29 December 2016 at 3:08 pm UTC+9:30 Lomkholna: News, Thangkhanlian, USA, World\nDec. 29, 2016: US federal court in Clinton in Secretary of State a let lai-in a email zat thubuai tawh kisai kanna dingin Trump' Attorney General Jeff Sessions zong kihel dingin seh in cialna nei hi. …\nContinue Reading about US Federal Court in Hillary Email kanna ah kihelding in Trump’ Attorney General cial ~ TK Lian →\nposted on 28 December 2016 at 6:13 pm UTC+9:30 Lomkholna: News, Thangkhanlian, USA, World\nDec. 28, 2016: Turkey leh Russia in mai kha ciangin Syria buaina tawh kisai Kazakhstan gamah genkhawmna nei ding uh a, tua ma-in Turkey leh Russia in US in Syria gam-a terrorist group kicite huhna pia …\nContinue Reading about Turkey leh Russia te’n US in Terrorist Group te huhna pia hi ci ~ TK Lian →\nposted on 28 December 2016 at 11:22 am UTC+9:30 Lomkholna: News, Thangkhanlian, USA, World\nDec. 27, 2016: India in medieval hun lai-a Maratha Empire-te' kumpi Shivaji (1627–1680) lim Mumbai tuIpi pang panin km. 4 gamla ah metres 192 a sangin $530million bei liangin bawl sawm hi. Hih Shivaji …\nContinue Reading about India kumpi in Statue of Liberty sanga sangzaw bawlsawm ~ TK Lian →\nposted on 28 December 2016 at 11:13 am UTC+9:30 Lomkholna: News, Thangkhanlian, USA, World


url: ="Tedim" cih kammal' sukkhaak (The Disastrous Effect):\nKampau-thei khempeuh phial-in "Zomi, Zomi,...." ci phangphang saam hang-a, ahizong-in 1962 kum-a kipian hong kisaatnim dikdek khuaknimna' lawhsia ziak-in paukam (language) hitaleh minam vaai hitaleh adam theilo guhnatna lianpi-in naakpi-in zungthuuk kha-a, zunglot pakding haksa mahmah dinmun-ah a catch 22 acihbang-in I-minam tangciak cip-hi.\nTedim-tawh kizom kipawlna ahihkeileh mapanna khempeuh-ah Kawl Gamukte-hiam Vaai Gamukte-hiam kihtaakna ahihkeileh maai-etna ahihkeileh phalna ngahlohding launa-ziak khatpeuhpeuh hiambel theikhang Tiddim cih kammal nana zangh uh-a, Zopau-ah tuabang kammal limlim a-omlo ahihlam ngaihsut-in neilo-uh, bangciang siattutna omthei, bangciang lawh-thei cihte peuhmah muhkholhna anei ngiatlo kumpi naseem ulian neih sunsunte' khutma kimu-hi.\nZomi cihcih kawm-in "thankiik-in saaipi' khaguh balkhap sawm" acih thuciin bang-in Zomi-pen Chin State buppi ahuam lungsim-tawh penglam pawlkhat-in ma hongpanpih leuleu-a, tua lungsim ziak-in Tedim Lai Siangtho/Labu-pen "Zomi cihding hilo, Zomi cih-in Laimi, Laizo ahuam ahihteh Tedim ci-ni" cih-tawh Tedim cihding kipsak uh-a, Tiddim ci sese laai uhhi, bangzah-in laainat-huai cih anuai-ah ensuk in:\nKumpi naseem ahihkeileh Kawlgam Kiukna sung-a ulian lubawk neihsunte-in,\n"Zomi cihteh Chin cihna hi-a, Tedim cihteh Tedim Khuapiseh leh Tonzaang Khuapiseh-a pau kitheithei khempeuh hihang-a, Zo, Siyang, Teizaang, Dim ...... hihang" cise-hi. Tua ahihman-in Zopau, Zolai hilo Tedimpau, Tedimlai ci uhhi.\nHih guú (poison)-pen damdam-in hong kizelh-a,\n· "Ei' haam-pen Tedimpau hi-sih"\n· "Siyangkam sese Tedimpau hi-ngawl"\ncih lungsim-in tua Tedim hong vaatsuk ahihman-in Lai Siangtho leh Labu-pen Siyangkam leh Zohaam-tawh hong kikheenkhia ahihi.\nZolai/Zopau ci lo-in Tedim ci-a hongki pattahkhial man-in hihbang dinmun hileh\n· "Keupau-belpen Tedimpau hi o-ing"\n· "Ko' paubel Tedimpau hikeivaak"\n· "Ko' paubel Tedimpau hikiak"\nCihte nangawn-in hong zomzom theiding dinmun ahihi.\nKigawmna (Unity)-pen athu-in agengen-uh hang-in "Tedimpau/lai" aci valval denkeeite-pen kikhenna(division) lungsim asungtawng-ah nungta-a ahong po-khia cihna ahihi.\nZopau, Zolai (kei mimal' khiatna-ah) cihciang-in Tedimpau cihna hilo-in, Zomi namkee tuamtuamte' awsuah kidang diimdiamteng ahuamkhawm paukam (language) ahihi. Pawlkhatte-in 'paukam' cih lamdang sakha dinghi. Kampau-pen speaking (a word that comes out of your mouth) cihna ahihteh language-pen literature lamsang-a apiicing kammal ding-in paukam hong pulaak ka-hihi.\nKhangthak khempeuh-in I' pate' khialhna pumgup lo-in (langpang-a paampaihding cihna hilo), paukam leh lai lamsang I' concept themcik khangkhaan hamtangding hihang. A-uut teng-in Tedimpau acici zong-in nang leh kei-in Zopau, Zolai, Zomi, Zogam mah ci ngiatngiatding hihang. Tua nangawn eite' khang-ah mual I-suahding/suahlohding kigen thei naailo-hi. Tedim lam-ah I-ki naak-hei luatleh ahihkeileh tua lam-ah I-kipiak luatleh veenglehpaam nangawn I-khahsuah (khitsa) khahsuah thuahthuah laaiding hihang.\nZomi, Zogam, Zolai, Zola, Zolaam, Zongeina alaamsaang ding leh atawisaang ding-in I' pate kipan naailo, kipan ngei loding-hi. Nang leh Kei diangkhia-in eima' khe tung-ah dingkip-in, mah sah lah khedap suahkhia-in, Postmodernism khedap bulh-in naakpi thasaanding hihang.\n"Aphual-ah, amun-ah hongpai/ciah pahve...." cihcihte khuak neilote' kampau ahihi. Nang na' omnana-pen Zomi phungvuh nading aphual hipah-hi. Israel te-in aminam apuah hun-in gamdang vive-ah om uh-a, siamsinna naakpi-in sin-uh, pil-uh, siam-uh, hau-uh, tua takteh agam-uh a-etzia muiibunh thei-hi. Ciakciakbek kei-ni, ei'n I-lap keileh tate siamsinna lam-ah tawsawn ni. I-tawsawn tantan nangawn deihciang hongtung zolo khalaai dinghi.\nZolai, Zopau, Zola, Zongeina theisak ni. Hilhni. Atheizawte hilhsak ni. Ei' tapkual-a I-phawk kiukiau-khawng Zongeina avekpi sa pahpah kei-ni. I' zaak ngeilohte Zomi-tawh akisailo sa pahpah kei-ni. Nang leh kei-in I' ngeina I-kep lohsa-in kua'n hong kepsak laaizang loding-hi. Haanciam gamgam-a I-tawsawn nangawn hong nengniam-nuam aphualphual-ah omlaai dinghi.\nZomi it mahteh, minam khual mahteh. Gahkhia sak in. "It ing" cihcih sang-in na' itna-pen Zopau, Zolai, Zola, Zongeina phungvuhna-tawh lak in. "It mahmah-ing, ahizong-in Zolai, Zopau, Zola thupi sakeng,..." cih tepawl khuakcinglo, mibanglo (abnormal) mite' zialehtong ahihi. Nang leh kei peuhmah tuabang hilo hihang -- acidam kingkeng, athahaat gipgep, apil sitset vive hihang. Kua kihta laaizongding I-hihiam?\n"Thahaat inla, haangsan in". Zomi-aw!\n8/19/2015 03:11:12 pm\nWe were taught in our school life that being different is good but when we become grown-ups, we make ourselves the uniform thinkers. This is because we doesn’t want criticism on our new thoughts. As we grow older, we lost something important in our personalities.


url: =Tularosa Sheilah Top in White | REVOLVE\nTularosa Sheilah Top in White\nfavorite Tularosa Sheilah Top in White\nShare Sheilah Top in White on Facebook (opens in a new window)\nShare Sheilah Top in White on Twitter (opens in a new window)\nSelf & Lining: 95% nylon, 5% elastane\nShoulder to seam hem measures approx 15" in length\nRevolve Style No. TULA-WS539\nManufacturer Style No. ACS184 U19\nSheilah Top in White


url: =Sinna 13: ANUNUNG KIPUMKHATNA ANGEI BATSAKKIKNA - Zomi Adventist Innkuan\nSINNA 13 December 22-28\nANUNUNG KIPUMKHATNA ANGEI BATSAKKIKNA\nSABBATH NITAK Dec. 22\nTukal sung sim dingte: John 14:1-3, Isa. 11:1-10, Rev.. 21:1-5, 1 Thess. 4:13-18, Rev.. 22:1-5, Isa. 35:4-10.\nLAI SIANGTHO BULPHUH: “Ahi hangin, a thuciam bangin thumaanna inn omna van thak leh lei thak ngak in i om hi.” (2 Pet. 3:13).\nLai Siangtho kamciam lianpen te lak ah khat in hong paikikna ding Jesu kamciam ahi hi. Eite lametna in tua kamciam tungah kinga ahih manin, tua kamciam lo eite in neih dang i nei kei hi.Van meii te tawh Christ hong kumkik ciangin tawmvei sung bek kimang man neilo mihing te bawl nate leh leitung nate khempeuh beimang ding hi. Van ah kum tul om khit ciangin gal, kial, natna, leh dipkuathuaina tawh kidim hih leitung a thak in kibawl ding aa tatsa mite omna hong suak in a tawpna ah tatsa mite khempeuh a Topa tawh omkhawm ta ding uh hi.\nChrist kumkik ding lametna in Thukhun Thak ih bulphuh pi khat hi aa, kum zalom tampi Christian te in hih kamciam tangtun ding ngaklah in om uh hi. Ei Seventhday Adventist te in zong Ama kumkikna ngak in i om hi. Ih min mahmah in zong tua lametna tangko hi.\nHih a nunung sinna ah, hih kamciam in Christian kipumkhatna dingin bang khiatna nei cih i en ding hi. Mihing cingtaklohna leh thaneemna te in Christ sungah sakhat i hihna hong buaisak thei zel hi. Ahizongin, khen tuamtuam a om nate vensak dinghanciamna kisam nawnlo ding hi. Ahangin, kikhen tuamna om nawnlo ding hi. Kumkik hun ciangin, Topa tawh i omkhawm ta dinga, a tawpna ah a kibawlphakik a kigawmkhawmkik innkuan khat i suak ta ding hi.\nCHRIST’ KUMKIK DING A KICIATNA\nJohn 14:1-3 in Jesu kumkik ding kamciam kithei pen ahi hi. Lei thak ah tatsa mite in koi bangin nuntak nei ding cih hih kamciam in bang hong gen hiam?\nChristian masate in Christ kumkikna pen “lametna thupha” (Titu 2:13) in ngaihsun uh hi. Kumkik hun ciangin Lai Siangtho genkholhna leh kamciam khempeuh a vek in picing dingin lamen uh hi. Ahang in, hih thu mah Christian khualzinna i mungtup ahi hi. Christ a itte khempeuh in Amah tawh maitang kituah aa kimuh theih ni ding ngak in om uh hi. Hih mun aa Ama kammal in Jesu bek tawh hilo in khat leh khat a kinaina leh ki-itna a neihna ding kimu thei hi.\nHih kamciamte a tangtun ding Lai Siangtho in kiciantak in hong gen ahih manin i um hi. Jesu kammal ahi “Ka hong paikik ding hi” (John 14:3) cih um i hih manin khamuanna i nei hi. Christ hong pai masakna ding thu aa kigenkholsa mah bangin, Thukhun Luikhu Lui ma in, Pasian in tuanpupa Enoch kiangah minthanna Messiah hong paina in mawhna beisak ding ahihna genkhin zo hi. Enoch in a genkholhna ah, “En un Topa, a misiangtho te tawh tul mun tul tampi tawh hong pai in mi khempeuh tungah thu khen ding aa, amaute in a pasian-milohna uh tawh ahihsa uh pasian-milohna gamtatna khempeuh le pasian-milo mawhneite in amah langpanga a gensa uh kamkhauhte in a mawhsak ding uh hi” ci hi (Jude 14, 15).\nLeitungah Jesu hong paima kum tulkhat lai in, Pasian mite kaikhawm dingin Messiah hong paina ding thu kumpi David in na genkhol khinzo hi. “Eite Pasian hong pai aa, amah dai om mawklo hi. Ama mai ah mei khat in valhtum aa, a kimkot ah pingpei a kinuai hi. A mite tungah thu a khen theihna dingin tunga van te leh leitung sam a, ‘biakna pia aa kei tawh thukhun a bawl ka misiangtho te aw ka kiangah hong kikhawm un’ a ci hi” (Ps 50:3-5).\nJesu kumkikna in hong pai masakna tawh kipeh (kizom) hi. Ama hong suahna leh nasepna a genkhol genkholhna te in (Gen. 3:15, Mic. 5:2, Isa. 11:1, Dan. 9:25- 26) kumkikna ding kamciam tungah eite lametna leh muanna bulkip tawphah ahi hi. Christ in “Amahmah biakpiakna tawh mawh maisak nading in hong kilang zo hi … Tua bang tektek in Christ zong mi tampi mawhnate lakhia mang dingin khat vei biakpiakna iin kipia zo hi. Tua hi a, mawhna a pua ding hi nawnlo, Amah a ngak mite hotkhiatna a puak dingin a nihveina hong kilang ding hi” (Heb. 9:26, 28).\nNihveina hong paina ding kamciam pan in bang lametna leh kihehnepna ngah thei na hiam?\nANGEI-BATKIKNA DING KAMCIAM\nIsaiah 11:1-10 sim in. Israel tungah bang kamciam kipia aa, tua in tat sate a tawntung tenna mun thu bang hong gen hiam?\nLeitung a kipiansakna tangthu tawh Lai Siangtho kipan hi (Gen. 1, 2). I nu-le-pa masa Adam le Eve te tungah kipia leitung in a hoih mahmah le a kihualkim leitung ahihna hong lak hi. Pasian bawlsa mihing te aa dingin a picing leitung leh inn a hi hi. Lai Siangtho a nunung a lian nihte in zong tatsa mihingte aa dingin Pasian in a picing leh kihualkim leitung bawlsak ahihna hong gen aa (Rev. 21, 22) ahi zongin, mawhna suksiatsa hih leitung a ngeibang kiksak leh bawlkikna cileng kician zaw lai ding hi.\nTatsate omna ding inn in ngaihsutna, deihna leh mang sunga om peuh hilo in mun taktak aa om ahihna Lai Siangtho mun tampi te ah hong kigen hi. Tatsate in nuntakna thak, thuakna thak ahi mu, za, nam, lawngkha, leh thuaktheih ding uh ahi hi. Isaiah 11 genkholhna in hun thak khat a hong bawl ding Messiah hong paina ding a genkhol thu hoih mahmah ahi hi. Amah in ngongtatna khempeuh beisak in a tawntung kilemna muak ding hi. Hih lei thak ah Pasian ukna in vannuai kithuhualna omsak ding hi.\nRev. 21:1-5 sim in. Hih kithuhualna thak a omna hangin bangte beimang ding hiam?\nBangin tatsa mite ngak cih Ellen White in a gelhna ah: “A tawntung kumte hong kipat ciangin, amaute in Pasian le Christ lahtelna a picing zaw leh a minthang zaw in hong keng ding uh hi. Theihna a khan mah bangin itna, zahtakna, leh lungdamna zong khang ding hi. Mite in Pasian thei semsem Ama nunzia a deihna uh lian semsem ding hi. Satan tawh kidona lianpi sungah tatkhiatna ih hauhna leh a lamdang gualzawhna te Jesu in amaute mai ah a lah ciangin, kipum-apna lianzaw tawh a kitankhia mite lungtang kisai dinga, a khut te uh tawh a ngaihzaw in kham-khausai te tum ding uh hi. Tul sawm mun tul sawm leh a tul tul awte kigawmkhawm in phatna lianpi sa khawm ding uh hi.” – Ellen G. White, The Story of Redemption, laimai 432, 433.\nTu laitak in zong Pasian nunzia i teltheihna ding bang lampi te om hiam? Midangte tawh kithuhualna leh kipumkhat aa nuntakna in koi bangin Pasian nunzia leh a pianzia hong lak hiam?\nTHAHWKIKNA LEH ANGEI-BANGKIK KIZOPNA\nPawlpi kipat cil hun lai pek panin thudang te sangin Christ kumkik ding kamciam in Pasian’ mite’ lungtang zeet haksat hun ah thaguan in kipsak hi. Bangzah in a thuakte uh lauhuai in, a dahna leh natna te uh hehnepzawh ding hilo mah leh amaute in Christ kumkik ding lametna nei uh a, Nihvei hong paina tawh kisai kamciam hoih khempeuh nei uh hi.\n1 Thess. 4:13-18 sim in. Hih sungah bang kamciamte om hiam? Hih in angei bangkik ding kizopna thu tawh kisai bang lametna hong gen hiam?\nChrist’ nihvei hongpaina in mi khempeuh theih in kikhelna hong tun ding hi. Pasian gam phutna ah a thupi ahmah khat in teelsa te kaihkhopna ahi hi. “Amah in ngaihtak in pengkul aa sapna tawh a vansawltakte sawlkhia ding hi. Amaute in van mong khat pan mong khat dong huih li te pan in a teelsa mite a kaikhawm ding hi” (Matt. 24:31). Hih kaihkhop hun laitak in, a si midikte hong tho in sihtheihlohna pumpi nei ding uh hi (1 Cor. 15:52, 53). “Christ sungah a sis ate tho masa ding hi” (1 Thess. 4:16). Hih in i ngakngak hun ahi hi. A thokik misiangte in amau’ itna leh nuntak ding a ngak den a itte uh tawh kigawm ding uh hi. Paul in hih thu kipaak mahmah na tawh a genna ah, “Sihna aw na zawhna koi ah om hiam? Sihna aw na guu koi ah om hiam?” (1 Cor. 15:55).\nA thokik pumpi in hansungah a pai natna a dim, a guai, mellawm lo pumpi hilo in a thak, sitheilo, a picing pumpi, mawhna in a piansak siatna pawn leh muatna cihte omlo hi. A thokik misiangte in a ngeibatkikna ding Christ nasepna cing takin ngah uh aa, piansak lai aa Pasian’ geel mel picing kilang ding hi (Pian. 1:26), 1 Cor. 15:46-49).\nJesu kumkikna ah, a sisa tat sate hong thawhkik hun in leitung ah a nungta lai midikte kikhel ding aa, a picing pumpi thak kipia ding hi. “Ahangin, a siathei te in siattheihlohna silh in, a sithei te in sihtheihlohna a silh ding hi” (1 Cor. 15:53). Tua hi a, hih tatsa pawl nihte – a kithokiksak leh a kikhel midikte – “huih lak ah Topa dawn dingin meii lakah kilato khawm ding hi. Tua tak ciangin Topa tawh om khawm tawntung ding hi” (1 Thess. 4:17).\nSee also ZSL 5: Laisiangtho Bekmah\nTulai teihpan (scientific) hun ah, na khempeuh aa ding dawntelna, hilhcianna Christian te pawlkhat nangawn in zong uh aa “nalamdang” te nangawn pianngei nate tawh kizui in kantel ding hanciam uh hi. Hih thawhkikna kamciam in pianngeival (supernatural) ahi Pasian nasepna bek in eite hong honkhia thei ahihna hong bangci telsak hiam?\nTATSATE’ AA DING LEI THAK KHAT\n“En un, a thak vante le leithak khat ka piangsak ding hi. Amasa nate kiphawk nawnlo in lungsim in zong a kingaihsun kha kei ding hi” (Isa. 65:17). Isaiah leh John (Rev. 21:1) in a mangmuhna uah kamciam ahi lei thak mu uh hi.\nMang. 21:2, 9-27 sunga tats ate khuapi Jerusalem Thak thu John in a genna ngaihsun in. Hih mun in tua khuapi sunga om ding kipumkhatna le kithuhualna bang hong gen hiam?\nMang. 22:1-5 sim in. Pasian’ kumpi tokhom pan hong luangkhia nuntakna gun leh tua gungei aa po nuntakna singkung te in tua khuapi thak tawh kisai a thupi thunihte ahi hi. Lei Thak ah tua tegel bang ngimna tawh om hiam?\nAma thupalsatna hangin Adam in a taan nungtakna singkung (Pian. 3:22-24) pen Jerusalem Thak ah Christ in koihkik ding hi. Hih singkung nek theihna in a gualzo mite tungah kamciam khat ahi hi (Mang. 2:7). Singgah nam sawm-le-nih, kha simin gah cihna in a hang khat ahi lei thak ah “kha thak khat pan a dang khat ah, Sabbath khat pan sabbath, mi khempeuh hong pai in ka mai ah a kun ding uh hi, Topa in ci hi” (Isa. 66:23). “Minamte damna” cih thu in mite kikal a kideina te Pasian in a hepkhiatnopna leh mihingte a ngeibatkikna ding a geelna masa ahi mi khempeuh, beh khempeuh, leh gam khempeuh a kikhenlo innkuan khat hi in kithuhualna leh kilemna tawh nungta dinga Pasian tungah minthanna piakhawm ding ahi hi.\n“Minamte damna ding cih in kampau le minam kideina leh kikhenna te lakkhiatna ding genna ahi hi. Nuntakna singkung a tehte in minamte ngeina kisiatna te damsak ding hi. Minamte in “gentile’ te hi nawnlo in Pasian mite taktak hi in innkuan khat ah kigawm ding hi (Rev. 21:24-26). Tua ma kumzalom tampi lai in Micah in a lamet thu hong tangtung ta hi, “… minam khat le khat namsau kiliiksan nawnlo ding uh a, galsim dingin zong a kisin nawn kei ding uh hi. Mi peuhmah ama lenggui nuai le ama theikung nuai ah tu ding a … kua mah in amaute a lausak kei ding hi” (Micah 4:3-4, enkaak Isa. 2:4). Tua nuntakna gungei ah tatsa mite in tua nuntakna singliim nuai ah “a vengte a tu dingin zawn” ding uh hi (Zech. 3:10). Tua singteh in meima khempeuh damsak ding hi. Khangtawn in mihingte a kikhensak a balkham phung le taang, minam, beh, le kampau te damsak ding hi.” –Ranko Stefanovic, Revelation of Jesus Christ: Commentary on the Book of Revelation, laimai 593.\nLEITHAK AH NUNTAKNA\nIsaiah 35:4-10, 65:21-25 sim in. Tua hun ciangin tu aa i phutkhaak nuntakna tawh bangzah in kilamdang ding hiam?\nIsaiah thubu sungah a thak pawlkhat kimu thei hi: “athak nate” (42:9, 48:6), “la thak khat” (42:10), “na thak khat” (43:19), “min thak khat” (62:2). A lian v.65 sunga a thak in nate omzia thak ahi hi. Pasian piansak nate khempeuh lakah kithuhualna leh kilemna om hi. Thumanlohna leh lehdona hanga leitang tungah samsiatnate (Siam. 26:14-17, Deut. 28:30) a tawntung in kilakhia ding hi. Ahang in, mawhna om nawnlo ding hi. Tua sangsik in, thupha tampi om ding a, tenna ding innte leh nek ding ante tampi om ding hi.\nTua bang ahoih mahmah mun ah nuntakna koi bang ahi tam? A si theilo pumpi nei in Pasian lim picing ih ngah khit ciangin i innkuanpih te leh i lawmte tawh i kithei lai diam ci-in mi pawlkhat in ngaihsun uh hi. Christ thawhkik khit ah zong a nungzui te in Amah thei uh hi. Mary in a aw thei hi (John 20:11-16). Thomas in Jesu pumpi omzia thei hi (John 20:27,28). Emmaus khua aa nungzui nihte in annek sabuai kiangah Jesu pianliim a omzia in thei uh hi (Luke 24:30, 32, 35). Tua hi a, i pumpi in a thokik Jesu pumpi a bat ding aa leh, khat lekhat ih kithei taktak dinga, a tawntung kizopna i lamen thei ding hi. Eite tawh a kithei, a ki-it, leh eite tawh a om mite tawh kizopna a neisuak dingin i ngaihsun thei hi.\n“Tatsa mite in amau a kitheih bangin amau zong thei ding uh hi. Pasian mahmah in pumpi sungah a suansa itna leh lainatna amaute in diktak leh khumtak in zang thei ding uh hi. A siangtho nuntakna neite tawh kikholhna siangtho thupha ngah vansawltakte tawh kithuhual a kithuahkhopna leh Tuuno sisan sungah a puan uh sawpsiang aa a paaksak khangtawn aa thumaan mite tawh a siangtho kikholhkhopna in “van le lei ah innkuan bup” hong suah ding a (Eph. 3:15) tua in tat sate lungdamna omsak ding hi.” – Ellen G. White, The Great Controversy, laimai 677.\n“Tua hi a ka lungkia kei uh hi … a cihtak lo leh hun tomno sung ka thuak uh lungkhamna te in tuate khempeuh akhup tawntung minthanna kote hong ngahsak hi. Tua ahih ciangin, a kimu thei te mitsuan lo in, a kimu theilo te ka mitsuan zaw uh hi. Ahangin, a kimu thei te tomkal sung bek om aa, a kimu theilo pen ahih leh a om tawntung ahi hi” (2 Cor. 4: 16-18). Tomno sung bek ahi a bei hanhan leitungah a om eite in a kimu theilo leh tawntung nate mitsuan ding koi bangin kisin thei ding ih hiam?\nNGAIHSUT BEH DING: Ellen G. White gelh Counsels for the Church sunga “En in, a manlang in kong pai ding hi” laimai 355-359. The Ellen G. White Encyclopedia sunga “Thawhkikna” laimai 1082-1084 leh “Vantung leh Lei Thak” laimai 863, 864 sim in.\n“I Topa thawhkikna leh vankahna in sihna leh hankhuk tungah Pasian misiangthote gualzawhna teci kician hi aa, Tuuno sisan sungah a gamtatna puanpi uh a sawpsiang te aa dingin vantung in kihong den in om cih ciamna ahi hi. Mihing te palai (tangding) hihna tawh Pa kiangah Jesu pai to hi. Ama mel a lengsak (kilangsak) mite Pasian in Jesu minthanna musak dinga, Amah tawh minthang khawmna ah lutsak ding hi.\n“Leitung a khualzin mite aading in inn om hi. Midik te aa dingin puanpaak minthanna leh gualzawhna khamlukhu om hi. Hih leitung ah i telloh thute siangtak in kitel ding hi. a telhak thute gencianna leh hilhcianna kingah ta ding hi. Hehpihna thuthukte eite mai ah hong kihong ding hi. A kiciangtan i ngaihsutna tawh lungbuaina leh kamciam te, a tumtawng bek in i theih nate a kicing leh a hualkim in i mu ta ding hi. A lungzin huai tuahkhak thute a bei theilo itna hangin hong piang cih i thei ta ding hi. Na khempeuh eima hoihna dingin a bawlpa kepcingna sungah om cih i tel ciangin, a kigen theilo lungdamna leh minthanna lianpi tawh kipaak in i om ding hi.” – Ellen G. White, Counsels for the Church, laimai 358.\nChristian dangte (avek in bel hilo) in Jesu kumkikna om takpi ding cih a up uh hangin, Christ kumkiknading Adventist te lametna in a tuamdiak ahihna bang hiam?\nNgasa nih tui a peek kawm un kiho uh a, khat in “tui a nuam hia (alem hia)?” ci in a dot leh, ngasa khat pen in, “tui i cih bang ahia?” ci-in dawng hi. Gennop thu in na khat peuh ngeina seh luat manin a omlam (banghiam) zong kitheilo thei hi. Gentehna in, mawhna sungah suak, mawhna tawh kidim ban ah mawhdim leitung ah nungta i hih manin, koi bangin van thak leh lei thak ah a lamdang nuntakna thak nei thei ding cih hoihtak in telthei ding ih hiam? Bang hangin hanciam in mitkha ah bawl in ngaihsut huai hiam?\nLei thak ah koi bang dan nuntakna i nei zongin, mi khempeuh tawh kipumkhat in nungta ding cih kitel mahmah hi. Tu laitak in tua bang nunzia dingin koi bangin kiging thei ding i hiam?\nAhuampi in: Hih leitung kibawlkik in mawhna siatsak nate a kiphiat mai tawntungna ding hun Lai Siangtho in muanhuai takin hong gen hi. A tawpna ah a om masa geelna ah mihingte tunkik in, mi khempeuh kithuhual takin nungta khawm ta ding hi. Tu laitak in Christ sunga ih kha sakhat hihna in cingtak nailo hi mah leh tua hun ciangin taksuak in a tawntung nungta ding hi.\nPrev post Huihpi Nun Sung Lungnopna\nNext post Lungtom Buaina


url: =Japan Ngam ~ Thu Tatuam (Siyin News)\nWednesday, March 14, 2018 Ngam Dang Thu 2 comments\nJapan sia se “Nihon” or “Nippon” cinopna hi in, akhiakna sia “ni ii kipatna” hi.\nTuikul babek 6,852 om aa, asangbel mual sia se Fuji hi in, Pi 12, 388 sang hi.\n2012 sazian bangh hi le, Mihing 127 million hi in, Tapidaw sia 3 million pha ahikom zasim 1% sia se Tapidaw hi.\nSetzung nasia lei ahikom khat vavei nguatuite sia thiang ngawl in acid kihel hi.\nTulaitak leitungbup Setzuk (Robot) vawtna anasia bel ngam in kiciamte aa, Toyota, Honda, Sony, Nintendo, Canon, Panasonic, Toshiba, le Sharp te sia Japan ngampan hi.\nSushi sia neakthei an sungpan aminthang bel hi in, Karate, Judo, Sumo, Ninjutsu, Kendo, Jujutsu, Sumo le Aikido ci kibuanna te sia Japan pan hi.\n- Christian in Japan\nibu winda March 14, 2018 at 2:43 AM\npakresky March 21, 2018 at 11:08 PM


url: =Zawlluipa’n nawngkaisak ahih main mopawi bawlma ni 10 kisap in guza dawnziau :: ZOMI DAILY\nposted on 28 January 2018 at 4:19 pm UTC+9:30 Lomkholna: India, News, Sawltak, World\nIndia gamsung ah pasal anei dektak mothaknu dingin guza dawnin, a guza dawnlaitak amahleh amah Video kizaih hi. Tua Video Clip pen alawmngaihlui “Ex-boyfriend” kiangah khak cih Dail Mail pan kiza hi.\nMothakding “Bride-to-be” nu ii aminpen Nisha Devidas kici hi. Amahpen Western India, Maharashtra State sung aom Rohini Village ah ateengkhat ahihi.\nVideo Clip sungah guza avom namkhat adawn laitak kimuthei a, tua Video pen amahleh amah akizaih ahihi. Pasal aneihding ni 10 bekbek akisamta hi a, ahi zongin alawmngaihlui “Ex-boyfriend” in lauthawng nawngkaisak “Blackmail” ahih manin, amanzong guza dawnin adawnlaitak Video Clip pen tuapa kiangah akhak ek cimawk hi.\nAnaupa Ravi Kavle kici in agenna ah ka unu pen alawmngaihlui Ex-boyfriend ahi Nikhil Borkar in nawngkai sakden, Blackmail den ahih manin, thuakzolo in ama nuntakna khualzo nawnlo in aki sihbawl ahihi ci’n genkhia hi.\nVideo: Bride-to-be filmed herself fatally drinking poison and sent the clip to her ex-boyfriend after he ‘used her and blackmailed her’\nHih numeinu in guza adawnkhit ciangin guzadawn cih atheikha khatin amanlang in Bhandara aom District General Hospital ah napuakpah a, ahi zongin zato atunphet in sipah hi.\nAnaupa Ravi Kavle in agenbehna ah ka sanggamnu pen pasal aneihding nisawm bekbek akisam ahihi. February 04 ni ciangin mopawi bawlding ci’n akigeelsa hi a, ahi zongin mopawi bawlmanlo in hong sihsan ahihi ci’n genkhia hi.\nMore: A zawlluipa innsung ah Corridor panin alutsawm numei khat kiman\nKa sanggamnu sihna pen Ex-boyfriend Nikhil Borkar kicipa hanghi. Ka sanggamnu sihna vai ah tuapa in mawhmuak nei hi. Tua ahih manin, amahpen amanlangin matkhiat pahding ahihi ci’n anaupa in genkhia hi. Hihvai tawh kisai in Police te’n athu hoihtak kancianding uh cih kiza hi. Sawltak #zomidaily\nPrevious: South Korea gamsung zato meikatna pen Wiring hang hiding kici, mi 38 si, 150 liam\nNext: Mi simmawh mahmah meigong tanu “Doctor”


url: =Change Display Language for Windows 7 UI - Zomi Computer and Internet Association\nHome / HOW TO / WINDOWS 7 / Change Display Language for Windows 7 UI\nChange Display Language for Windows 7 UI\nSianzun May 26, 2012 HOW TO, WINDOWS 7\nWindows 7 ah Ultimate leh Enterprise te ah Font pen khat bek om lo in, nih leh thum om hi. Tua hi a midang kiang pan 2nd hand Laptop/Window 7 nalei leh a Display Language pen a mau installation Package tawh kisai in English hilian lo kha ding hi. Tua pen English ah na laih kik nop leh a nuai a step te na sin in.\nStep 1. Start Menu meek in tua teh Control Panel ah pai inla, Clock, Region and the Language cih ah pai inla Region and Language cih icon nameek in. (Tua teng tangin Windows Logo+R mek inla, ong ki dawk box ah "intl.cpl" cih khen in " .. " kihello in.)\nStep 2. Tua tak pan in Keyboards and Languages cih na meek in.\nHih a lim a dan in Choose a display language ah nang zat English leh Deutsch maw Traditioanl Chinese maw nam2 mu ding in tua ah English cih click in a nuai ah Ok tawh pusuak in.\nNote: A zen2 in nam nih na muh kei leh na zat nop language pen ki install nailo hi ding a, na install masak ngai ding hi.\nTua ciang tawh pen windows user (gtn: administrator: all user) cihte leh Windows login logout te ah ki laih ta hi . Hi mah leh Windows 7 welcome screen leh Windows services ahi (local system, local service, and network service) te ah laih kullai hi.\nStep 3. Den a Step 1 na a i gen pen ah pai kik (Win Logo+ R, type: intl.cpl) inla Admintrative cih tab meek in.\nCopy setting cih na meek in.\nStep 4. Tua na meek teh “Welcome screen and new user accounts” kici tegel tick/check inla Ok tawh pusuak in.\nStep 5. Na Computer Restart leteh kingah pah ding hi.\nHih tawh kisai in na laih khit a Google Chrome Bowser tawh Google.com pan na search te a result Deutsch/Chinese in ong ki lat veve leh na program uninstall inla a thak install pha in.


url: =Malaysia gamsung PPR innsaap vaitawh kisai UNHCR pan zaksakna :: ZOMI DAILY\nposted on 31 July 2018 at 2:48 pm Lomkholna: Malaysia, News, Sawltak\nMalaysia gamsung ah kumpi vaihawmna tawh akilam, innsaap atawmman zawdeuh tepen Malaysian gammi tebek aomnading in aki vaihawm ahihi. Abeisa June 05 ni inzong Housing and Local Government Minister in tangkona neikhia a, tua PPR (People’s Housing Project) Unit ah innsaap gamdangmi te kha 3 sungin aki hepkhiatding uh genkhiatna neikhin hi. PPR inn anei innteek te’nzong gamdangmi te asaapsakkhak uhleh amanlangin kha 3 sungin ahawlkhiatding agenkhiatsa ahihi. (PPR = Program Perumahan Rakyat)\nTua hehpihna hunsung “Grace Period” pen kha 3 sungbek hi a, June 05 ni in agenkhiat ahih manin, tuazawh kha 3 hileh September 05 niciangin acingziauding hita hi. Tua kha 3 sungin PPR innsaap gamdangmi khempeuh amanlangin ki hepkhiat dingin aki zasakkhin hi a, azenzen in kha 3 acinkhit ciangin aki hemkhialo tepen kumpi thunei te’n Operasi lutsak in hawlkhiading, thu kibawlding cihi.\nUNHCR thunei te’n hihvai tawh kisai in kumpi thunei Ministry akisaikha te tungah adot uhciangin hihpen UNHCR Card atawi PPR Flat sungah innsaap khempeuh tawhzong kisai hi ci’n genkik uhhi.\nTua ahih manin PPR Flat ah innsaap in aomkha na mipih te uh amanlangin aki hepkhiat nadingin na zasaksawn un ci’n UNHCR (CLU) te’n zaksaksawnna tuni in hongneita uhhi. Tua ahih manin, PPR Flat/ Unit asaapkha nameltheih tanau, na mipihte buaina aomloh nadingin amanlangin aki hepkhiat nadingun na zasaksawn ciat un.\nNote: PPR Flat/ Unit cihtepen bangcidan innte hiam cih natheih ciannop taktakleh naveng napaam te nadongziau in. Vengsung hausa upa te’n kiciantak in honggentheilua mahmahding uhhi.\nCommunity Messaging on New Ruling On Eviction of Foreigners From PPR Flats\nOn the 5 June 2018, the Housing and Local Government Minister announced that a 3 months grace period will be given to PPR (People’s Housing Project) unit owners to evict any foreigner tenants from their premises after which the Ministry will launch enforcement operations to evict the foreign tenants once the grace period ends.\nUpon enquiry with the relevant Ministry, UNHCR was informed that this enforcement will also impacts any persons of concerns to UNHCR who are residing in the PPR flats.\nWe highly appreciate your attention and assistance to inform your community to enable individuals currently residing in PPR flats to take necessary action.\nPrevious: Tembaw tungah mi nih\nNext: Philippines, Basilan Island tungah Bomb puakkham in mi 10 si


url: =London khuasung ah temta tawh nupi khat kidawtlum, adang mi 5 liam :: ZOMI DAILY\nLondon khuasung ah temta tawh nupi khat kidawtlum, adang mi 5 liam\nposted on 4 August 2016 at 11:47 am Lomkholna: London, News, Sawltak, World\nLondon khuapi laizang ah zanni Wednesday nitaklam in pasal khatin temta tawh midawt a, numei khat dawtlum in adang zong mi 5 bang liam cih Fox News pan kiza hi. Hihpa gamtatna pen gitloh ngongtatna Terror Attack hiding hi ci’n Police te’n genkhia uhhi.\nMetropolitan Police spokesman khat ii genna ah Russell Square ah mikhat hiamtawi in buaina om ci’n nitak 10:30pm pawlin Officers te hongkisam cihi. Tuapan in Officer te atun ciangin mi 6 aliamin na om a, tualak ah numeinu pen si cihi.\nHihpen migilo te ngongtatna hiding in ki ummawh a, hivai hanginzong mikhat Police te’n mankhin uhhi. Aliam adang te bangciciang tungta cihpen ki theician kiknailo hi.\nPolice Spokesman khat ii genkhiatna ah hih buaina munteng ah bangmah nawngkaina aomkikloh nading in mi kibehlap in ka etcik uh cihi. Europe gamsung muntuamtuam ah migilo te ngongtatna tuamtuam apian kawikawi ciangin Police te’nzong London khuasung a encik dingin thautawi Officer mi 600 bang behlapding ci’n taangko khia uh a, tuakhitlian in hihbang in London khuasung ah buaina hongpiangpah ahihi.\nHih buaina apiangna mun Russell Square pen 07 July 2005 hunlai in Bomb puakkham in mi 52 asihna muntawh kinai mahmah hi. ZD Sawltak #zomidaily\nPrevious: Zolia Piang Ngaih Don (Dimpi – Gualnam)\nNext: Migilo te suamnop sazian ah Suu Kyi kihel ahih manin Security kikhanding\nTaiwan ah nai 9 sung akizomsuak in Sakhituihup kimu in lamdang kisa mahmah\nFlorida pan Thupuak (08 September 2015)\nGenloh a phamawh ta thu ~ Cing Van Kim\nNumei te kidawmsiam ni


url: =E + R = O (Event + Response = Outcome) :: ZOMI DAILY\nposted on 8 August 2018 at 10:14 pm Lomkholna: News, Siamsin\nLeitungah thugen minthang tampi te in E + R = O cihthu lim gen mahmah uh hi. Event + Response = Outcome, A piang thu, na tuahkhak thu + Na thuhkik na= Na ngah thu, na nuntakna sungah na tuahkhak thu ahihi.\nHih ngeina pen leitungah a lungtup a taktun sak nuam mi a’dingin theihding, zuihding thu ahihi.\nA piangthu i cihpen tuni aa hong piangthu, i ngah na, i zak thu, i muh nate leh i hihna khempeuh, ih tungaa hong piang khempeuh ahihi.\nA sia, a pha, thuhoih, thu hoihlo, lungdamna lungdamlohna, zawnna hauhna cihte khempeuh a piangthu ahihi. Tua te pen tuni in piangkhin ahihmanin ki khelthei lo hi. I khelpah theihloh mahbangin ihnuntakna sungah thakhat in na hongsempah theilo hi.\nA nihna ‘thuhkikna’ pen a thupi penpen ahihi. Tua i thuhkik dan ding eima khutsungah om hi.\nEi ma utbangbang in ki thukkik thei hi. A lungdam huai mahmah i thu neihna ahihi. Hih munah nang thuthu kizangthei ta hi. Na thukkikna tungtawn in na nuntakna ki hei hi.\nNa nuntakna pen midangte leh a piangthu tungah kingalo in nangma tungah kinga ahihlam kimu thei hi. Gal bawlna pen galbawl na mahtawh thukkik lecin gal piang pah ding hi. Thongsung nangawn ki tun lawh in zongh kisi thei lai hi.\nMore: Zomi & Education ~ Lian Thawn Pau\nMi khatin hong kogawp ciangin kongawpna mahtawh thukkik lecin ki lemna omthei nawnlo hi. Itna leh maisakna tawh thukkik leng kilemna, ki thutuah kikna leh ki telsiamkikna zong piangthei hi. A hoihlo a piangthu zongh a hoihpen tawh thuhkik ding pen Pasian deihna ahihi. From: Baihlamtak a Nalianpi Sepna/ Siamsin Library\nPrevious: Jessica Cox nuntakna kiukhat pan thalakna\nNext: Khat guak kisa kei in (You are not alone!)\nZAM Thupuak :: 26 Aug 18 (Khuado, Idol, Football)\nBank of England te £10 leh Lai-at minthang Jane Austen\nMisi khattawh alumkhawmkhawm Hotel zintung pawlkhat om ~ ZD\nKawlgam a uk tatak kuahiam???


url: =ThuthakTomkimcing 17 Aug 2014 :: ZOMI DAILY\nposted on 17 August 2014 at 2:52 pm Lomkholna: Hauthang, Myanmar, News, World, Zomi\nA. Chin State Kiallap Antang hawm ziading sum zeekna.\nNippon Foundation pan in Chin State kiallap Antang hawm nading in Kyats tein 1800 pia in CNF khut matawh hawm ding cih kiza hi. Tua sung pan in Khuapi huam in sum zeekna khen kik uh a, Hakha ah tein 200, Falam Tein 200, Tedim tein 200, Thantlang tein 300, Tonzang tein 75, Mindat tein 200, Paletwa tein 300, Matupi tein 250 cihbang in khen uh hi. Kanpetlet , Tonzang pen semkhin uh hi.\nB. Tedim phone tower omzawh GSM phone line om vetlo\nTedim khuapi huam Sezang khuakhung ah phone tower kibawl hi in vaituamtuam teng semsem lai uhi. Alamdang diak in phone tower kiphut zawh Internet line genkei o Phone line GSM te a bang om vetlo cih Tedim sum vanzuak te tungpan kithei khia hi. Tuaman in Tedim khuapi sung thupiang te ahunlap kingah ngeilo kihawm theilo cihi.\nC. Kalay University ah siamsin bekbek 5300 val kipha.\nKalay University ah 14 Aug 2014 in Lai uuk lai kin misuah nading thu genna University hall ah liimci tak in bawl uhhi. Thugen siam te pen Mandaly pan hi in U Kolay,Nay Win Myint, Nay Poh Lay te hi uh a, thu gen na ah thungai Siamsin te tampi kihel uh cihi. Chin state sung teng leh Sagaing gam Homalin sung om Sangnaupang vive uh uh a, tulaitak in Kalay University ah siamsin bekbek 5300 val pha cih U Aung Aung Seo in gen khia hi.\nD. Kikup ding thulu 12 omlai.\nNCCT leh UPWC 15 Aug pan kipan gambup kilemna thu kikupna kipan kik zel uh a, Thulu 31 lak ah thulu 21 mansiang ta uhi. Adang thulu 12 omlai neilai uh hi. Zingciang 18 Aug 2014 in kikupna kipan kik ding uh a, gamvai party USDP, NLD, State minpua Mualmi party 30,leh Division bulphuh Zaangphai gam kawlmi party 4 cihbang kibeh lap ding uhhi.\nPrevious: Parcel tawh hong khak un ~ Hau Za Cin\nNext: Dinmun’ Eite liimlang etkik na\nKammal kilawm pawlkhat (azom 18 Feb)


url: =Malaysia, Setapak vengsung ah Hakha te numei khat temtawh kidawtlum ~ ZD :: ZOMI DAILY\nposted on 20 March 2017 at 5:40 pm Lomkholna: Malaysia, News, Sawltak, World\nMalaysia, Setapak vengsung aom inndei khat ii lupna tungah Kawlgammi numei khat kidawtlum cihthu theStar pan kiza hi. Tua Kawlgam numeinu pen kum 26 aphakhin khat hi a, UNHCR (United Nations High Commissioner for Refugees) Card atawikhat ahihi. (theStar News sungah akigelhloh hangin hih asinu pen Hakha te hi a, amin pen Mai Iang Thabor kici hi. A pasal tawh akiteenzawh sawtnailo cih kizakbeh hi)\nZanni Sunday (Mar 19) nitaklam 8:45pm hunpawl in Setapak vengsung aom Jalan Genting Klang ah thupiang hi a, Shoplot inndei khat ii lupna tungah tua numeinu pen asisa in akimu ahihi. Amin apuam pen Malaysian Police te’n genkhianuam nailo uh cihi.\nWangsa Maju OCPD Supt Mohamad Roy Suhaimi Sarif ii genna ah hih numeinu pen alawmpa tawh tua inndei sungah inn asaapzawh uh khanih khawngbek hipan cihi. Alawmpa zong kum 27 aphakhinpan khat hi a, inndei asaapna ii anuai Ground Floor aom Restaurant ah Waiter asem ahihi.\nAlawmpa pen nitaklam atawlngakpak Break Time hunin inntung asaapna uhah akahtohleh alawmnu pen lupna tungah aki dawtlumsa in na om cihi.\nTuaciangin alawmpa’nzong anasepna Supervisor pa zasakpah in, tua Supervisor pa’n Police te kiangah amanlang in Report bawlsakpah hi.\nPalik te atunciang in lupna tungah tua numeinu pen silehnai tawh kidim zihziah in aom mu uh a, agil pen temtawh atawmpen 5 veibang kidawtding hi ci’n palik te’n genkhia uhhi. Zato panin Forensics te’n Monday ni Press Conference ah agenkhiatna ah hih numeinu pen akhut taklam ki at masa hiding ci uhhi.\nHih kithahna ah akizang temta zong asinu ii lupna nuai ah ki mukhia cihi. Palik te’n inndei sungteng asit uhciangin innsungah guklut “Forced Entry” cihbang omkeileh kilawm ci uhhi. Asinu ii azat Mobile Phone lobuang adang bangmah akigu, van amang omlo cihi.\nPalik te’n alawmpa ii Mobile Phone zong kepsak uh a, tuaban ah ki thahlup laitak in akizangding in aki ummawh khepikaih khedap Slippers bunih zong palik te’n kem uhhi.\nHihvai tawh kizom in muanmawh Vietnam gammi kum 25 aphakhin khatleh Indonesia gammi kum 28 aphakhin khatzong palik te’n man uh a, alawmpa zong thusitding in Police Office ah ciahpih uhhi.\nPalik te genna ah hih buaina apianlaitak in agei ah omding in ki ummawh ahih manin, Indoensia leh Vietnam gammi tegel amat uh cihi.\nAluanghawm pen Kuala Lumpur Hospital ah kipuak in, Postmortem kibawl cih kiza hi. Tusungteng Malaysia gamsung ah Kawlgammi te kidawtlum cih kilimzak mahmah hi. ZD Sawltak #zomidaily\nPrevious: Thailand ah Kawlgam numei abuansawm khat temta tawh kidawtlum ~ ZD\nNext: Mi 200 val atuang vanlengkhat aki Hijack sawmlaitak Passenger khatin honkhia ~ ZD\nDal Mang says\n23 March 2017 at 3:15 am\nZomi te ih om na tek ah Topa’n A Khanuai ah bittak in hong kem den tahen…\nLeave a Reply to Dal Mang\tCancel reply


url: =Dahna Pulakna: Mangpha Tg. Cin Suan Tuang @ Tuangpu 36 (ThangUm beh) :: ZOMI DAILY\nDahna Pulakna: Mangpha Tg. Cin Suan Tuang @ Tuangpu 36 (ThangUm beh)\nposted on 14 January 2017 at 10:21 am Lomkholna: Dahpihna, News, ZIUSA, Zomi\nUSA gam, Indian State , Indianpolis khuapi a teng Tg. Cin Suan Tuang Kum 36 (ThangUm beh) in abeisa January 08, 2017 ni lametloh laitak in Itmu paisuak natna tawh atenna innphualzang panin mual ong liamsanta cihthu izakmanin Zomi Innkuan USA kipawlna in nakpitakin kidahpih, ki lainatpih hi.\nTg. Cin Suan Tuang pen Zogam, Haupi khuami, Tedim khuapi, Sakollam veng a teng Pa Khup Suan Pau leh Nu Ning Ngaih Vung ten Ta numei 4 leh Tapasal khat aneihna sungah a mahpen a tapasal khat neihsun uh ahihi. Leitung kivaakna, sumzon paaizonna a nuamzawding lunggulhna tawh a beisa 2012 kum in USA ong tung ahihi. Ta pasal khat neihsun, unau Pasal khat neihsun Innkuansung nuntakna ding a vaanpi pen, azong pipen khatin hicibanga mual ongliamsan mawkpen pammaihsa in I dipngek ongnasak mahmah hi.\nTg.Tuangpu pen USA leitang tunga ong nusia Zomi unau khat hihna lahna in Zomi Innkuan USA kipawlna in Paakkual khattawh Mangpha khakna kinei ding hi.\nIsanggampa Tuangpu tawh a nunungpen hunzatkhopding pen ongtungding January 14, 2017 (Saturday) ni 11:00AM ~ 12PM kikal sung 7602 Madison Ave, Indianapolis, IN 46227 ah luanghawm etna/ Visiting hun hiding 12PM ~ 1:45PM hunin tua munmahah Calvary Zomi Baptist Church (CZBC) pawlpite makaihna tawh a nunungpen hehnep hunbawlna kinei ding hi. tuakhitciangin 5235 S Meridian St, Indianpolis, IN 46227 ah daitansakna/Vuina kineidinghi.\nIsanggampa Tuangpu ongnusiatna hanga adah akap, alunglengkhuangai Pianna nu leh Pa, pianpih sanggam laizomteng leh khuapihtuipih tanaumeltheih akuamapeuh tungah ibiak Vanglian Pasian khasiangtho in aluang khituite ong nulsakhenla lungnoptawldamna ongguatsak kimciat tahen cih Zomi Innkuan USA kipawlna in thu kongngetpih uhhi.\nPrevious: Dahna Pulakna: Mangpha Rev. Dr. Lien Cin Khup Taithul, Kum (80)\nNext: China in Japan te ado hun uh asawtna kum 6 in behlapto ~ TK Lian\nTuunnu’ Itna ~ Thawnpu


url: =US kumpi in abeisa in akhakcip gam 11 panin Refugee te lutkhuan piakikding :: ZOMI DAILY\nposted on 30 January 2018 at 9:01 am Lomkholna: News, Sawltak, USA, World\nAbeisa in US gamsung ah lutding in akiphallo gam 11 te panin Refugee te lutkhuan ki piakik tading hi ci’n United States in Monday ni in genkhia cih AFP pan kiza hi. US gamsung ah Donald Trump in President hongsep ciangin alauhuai “high-risk countries” gam in akiciamteh, adiakdiak in Muslim te tamphadiakna gampawlkhat panin Refugee te US gamsungah alutloh nadingin thu kibawl, ki khamcip hi.\nTuabang in aki khakcip gam 11 te panin Refugee te US gamsung ah lutkhuan kipiakik tading ci a, ahi zongin abeisa hunte sangin limtak in kisitcian zawding “tougher scrutiny” cihi.\nTua gam 11 tepen Official in aki pulak khiatloh hangin Muslim te tamphadiakna gam 10 leh North Korea gam, agamgawm in gam 11 hiding kici hi.\nTua gam 11 te panin US gamsung ah luttheih nadingin ngetna Application akibawl ciangin thu limtak in kisitding, tougher “risk-based” assessment kibawl masading a, tuakhit ciangin deih abatleh kisangpanding cihi.\nHomeland Security Secretary Kirstjen Nielsen inzong hihvai tawh kisai in “United States gamsung ah kua honglut ahiam cih kiciantak in ihtheihding pen athupi penpen ahihi” ci’n genkhia hi.\nHihbangin Security limtak in aki khauhsakna hangin Refugee sungah miginalo kihello dinga, tuabek thamlo ihgam “Homeland” pen ih hukna, ihdalna zong hipah hi ci’n genbeh hi.\nHih Refugee Policy vaitawh kisai in abeisa October khasung in Trump Administration in thukhun apuahphat hi a, gam 11 panin Refugee te alutding aki khakcip ahihi.\nTua gam 11 tepen banggam tenghiam cih Official in aki genkhiatloh hangin Refugee Groups te’n Egypt, Iran, Iraq, Libya, Mali, North Korea, Somalia, South Sudan, Sudan, Syria, Yemen hiding hi ci’n pulakkhia uhhi.\nHihvai tawh kisai in Senior Administration Official khatinzong Journalists te tungah agenna ah hihbangin Security Assessment aki khauhsakna pen tua gam 11 te panin Muslim tebek ngimna tawh Policy aki khauhsak cihbang hilo hi. Hih US gamsung luttheih nading Admission vai ah biaknavai “Religion” tawh bangmah kisaina omlo hi ci’n genkhia hi.\nDonald Trump ngiatin abeisa kumkhat hunlai President hongsepzawh akipan Immigrants leh Refugees vai te ah khauhtak in alencip ahihi.\nAbeisa in President asem ahi Barack Obama in 2017 Fiscal Year sungin Refugee Admission pen akigawm in mi 110,000 lakdingin geelna anei ahihi.\nAhi zongin Donald Trump in President hongseptoh ciangin tua Refugee Admission pen mi 53,000 ah khiamsuk in, tuabek thamlo 2018 Fiscal Year sungah Refugee mi atampen 45,000 bek lakdingin khiambehsuk leuleu hi.\nTuabang in akhiapgawp bekthamlo, US gamsung ah Refugee limlim ni 120 sung luttheiloding cih khakcipna neisawnsawn ahih manin, US gamsungah Refugee atungpen kiamcihtak in akiamgawp ahihi.\nRefugee tawh US gamsung alutte bekthamlo, “Green Card Lottery” ahih keileh “Diversity Visa Lottery” tawh US gamsung alutte zong khakcipding President Donald Trump in thusunna nungkal sungin neita hi.\nMore: USA paitheih nading DV Lottery ngahcih kikhemna\n“Green Card Lottery” tawh Middel Eastern leh African Countries panin US gamsung alut pawlkhatte’n US gamsungah buaina piangsakthei zelzel uh ahih manin, President Donald Trump in “Green Card Lottery” zong akhakcipsawm, aphiatsawmta ahihi. Sawltak #zomidaily\nPrevious: India zato sung aom MRI kizaihna in pasalkhat hupcip in sisuak\nNext: Sangnaupang apua School Bus khatleh Lorry kiphukha, mi 4 si, 6 liam


url: =Filippi 4 | Siantongluan\nTua ahih manin sanggamte aw, note ka hong it mahmah a, nakpi takin ka hong goih hi. Note in nakpi takin kei na hong lungnuamsak uh a, note ka hong angtanpih mahmah hi. Tua hi a, sanggamte aw, Topa sungah kiptakin nungta un.\nEuodia leh Sintikhe, Topa hangin a kilemkik ding uh ka thum nuam hi.\nHih numei nihte in Klement leh a nungta mite a kikhumna Pasian laibu sungah a kikhum, ka naseppih dangte khempeuh tawh, lungdamna thu a kizelhna dingin nakpi takin kei tawh na hong semkhawm uh ahih manin, citakin kei tawh na a semkhawm note in zong amaute gel na huhna dingun ka hong thum hi.\nTopa sungah lungdam tawntung un, ka hong cihsa bangin tu-in zong lungdam un, ka hong ci kik hi.\nMi khempeuh tungah na dik un. Topa hong pai baih ta ding hi.\nThu khat peuhpeuhah lunghimawh lua kei un la, na kisap bangbang uh, lungdamna tawh Pasian kiangah na ngen un.\nMihingte in a theihtel zawhloh Pasian hong piak lungsim nopna in, Khrih Jesuh tawh na kipawlna uh hangin note hong lungnuamsak ding hi.\nSanggamte aw, a tawpna-ah ka hong gennop thu in, a hoih leh a phattaak thute tawh na lungsim uh na kidimsak un. Tuate in: A man, a dik, a tang, a siangtho, a deihhuai, leh a pahtakhuai thute ahi hi.\nKeima genna leh ka gamtatna panin thei-in na san uh thute, nomau pumpi mahmah tawh na zui un. Tua hi leh nopsakna a hong piathei Pasian in note hong ompih ding hi.\nTopa hangin ka lungdamna lian mahmah hi. Hun sauveipi khit ciangin kei na hong phawkna uh na hong langsakkik thei uh hi. Kei hong kinloin omngei uh teh, a ci ka hi kei a, na hong kinna uh na hong lahna ding uh hun om theilo, ka cihna ahi hi.\nBangbangin om ta leng a lungkim thei dingin a kisinsa ka hih manin hihbang ka hong gen ciangin ka kitangsapna a hong pulak nuam ka hi kei hi.\nCihmawhna leh cihtheihna a sinsa ka hi hi. Tua ahih manin ka hau a ka zawng zongin, ka vah a ka kial zongin, koi mun koi mun hita lehah a lungkimthei dingin a kisinsa ka hi hi.\nKhrih in a hong piak vangliatna tawh hihte khempeuh nawkzawhna ding thahatna a nei ka hi hi.\nAhi zongin ka lungkham laitakin na hong huh manun hoih mahmah hi.\nNa theihsa uh mah bangin Lungdamna Thu ka hilh cil lai-in note gam Masedonia panin ka paikhiat hunin no Filippi pawlpite bek mah in kei na hong huh uh a, ka ngahna leh ka piakkhiatnate, note bek mah in a hong theihpih na hi uh hi.\nThesalonika khua-ah cimawhin ka om lai-in huhna nong puak uh khatvei bek hilo hi.\nNote tung panin na tampi ka ngahnop man hilo a, note hamphatna a kibehlapna ding ka deihna hizaw hi.\nNote hong piak nate kicing piikpeek hi. Epafroditas in note hong na khakte hong tunpih ahih manin ka kitangsapna khempeuh kicingkim hi. Hih nate pen Pasian biakna-in na piak uh, lungdam takin a hong san, a namtui nate ahi hi.\nA na ka sep i Topa Pasian in ama hauhna tawh kizui-in Khrih Jesuh hangin note kitangsapna khempeuh hong pia ding hi.\nI Pa Pasian in a tawntungin minthanna ngah ta hen. Amen.\nKhrih Jesuh sungah a om mi siangthote khempeuh na na hopihsak un. Kei tawh a omkhawm kamsangte khempeuh in zong note hong hopih uh hi.\nHih lai-a om Khristian khempeuh, a diakdiakin kumpi nasem i lawmte in note hong hopih uh hi.\nTopa Jesuh Khrih hehpihna thupha, note khempeuh tungah hong tung ta hen.


url: =Tularosa Polly Top in Mint Green | REVOLVE\nfavorite Tularosa Polly Top in Mint Green\nShare Polly Top in Mint Green on Facebook (opens in a new window)\nShare Polly Top in Mint Green on Twitter (opens in a new window)\nRevolve Style No. TULA-WS494\nManufacturer Style No. TRS212 S19\nPolly Top in Mint Green


url: = Tinaung Takluem SAWLTAKTE 10\nCornelius in Peter Sam\n1 Caesarea khua ah Cornelius a kici khat om hi, ama sia Italy ngalkap hon, a kici ngalkap zakhat uk ngalkapmang a hihi,\n2 Ama sia biakna sang ah a kipia khat hi a, a innkuan bup taw Pathian zakta, mizawng te huna tampi pia a, tatsat ngawl in Pathian tung ah thu a ngen pa a hihi.\n3 Nitak nai thum kiim pawl in a thiangtak in a mangmuna sung ah, Pathian vantungmi khat a kung ah hongpai a, Cornelius, ci in sam hi.\n4 Tua vantungmi laukawm in en a, bang thu ziam, Topa? ci hi. Vantungmi in, na thungetna te le mizawngte na hu nate Pathian mai ah theng a, Pathian in hong ciamte hi.\n5 Tu in mihing pawlkhat Joppa ah paisak in, Simon Peter kici pa samsak tan.\n6 Ama sia tuipi hui ah a teang savun vawt Simon inn ah zintung hi: hi Simon inn sia tuihui ah om a, ama in na vawt tu a kiphu te hong son tu hi, ci hi.\n7 Cornelius a paupui vantungmi a heakkik zawkciang in, a naseam ni le biakna sang ki pia a, tatsat ngawl in ama a cing ngalkap khat sam hi;\n8 Hi thu te theampo a son zawkciang in, Joppa ah paisak hi.\nPeter in Mangmu\n9 A zingciang in, amate khual a haw uh laitak, Joppa a thet dektak uh ciang, Peter sia sun nai sawmleni kiim pawl in, inn tung ah thungen tu in kato hi:\n10 Peter sia a ngilkial mama a, an ne nuam napi: an neak tu a vawt laitak in mangmu hi.\n11 Van kihong a, puan a ki pheak kingli nei a lian mama na koina taw akibang khat leitung ama kung ah hong ki khiasuk mu hi:\n12 A sung ah peang li nei nganhing a tatuam, sapi te, a bokvak te le van a leang vacim te om hi.\n13 Aw khat in ama tung ah, Peter awng; tho in, ngo in a, ne in, ci hi.\n14 Ahihang Peter in, hi ngawl hi, Topa awng; banghangziam cile a nin le a thiangtho ngawl te ne ngei ngawl khi hi, ci hi.\n15 Pathian in a thianthosak te nin hi ci heak in, taciang tua aw in a nivei na son thua hi.\n16 Hisia thumvei dong tabang in vawt hi: taciang tua na koina sia van ah ki lato kik hi.\n17 Peter in hi mangmuna a mu sia a khiakna a lungman laitak in, en vun, Cornelius kung pan a paisak te in Simon inn zong in kongbiang mai ah ding uh hi.\n18 Taciang a sap zawkciang in, Peter a kici Simon sia hiak ah hong tung ziam, ci in dong uh hi.\n19 Peter in tua mangmuna thu a ngaisut laitak in, Thaa in, en in, mihing thum in nang hong zong hi.\n20 Tua ahikom tho in a, tuaksuk in, bangma lungmang heak in, banghangziam cile amate sia keima i sawl a hihi, ci hi.\n21 Tua zawkciang in Peter sia Cornelius i sawl te kung ah tuaksuk a, en vun, na zon uh sia keima khi hi: banghang in hongpai nu ziam? ci hi.\n22 Amate in, ngalkap zakhat uk ngalkap mangpa, mi thutang, Pathian a zakta le Judah minam theampo sung ah minpha, Cornelius in Pathian kung pan kidop piakna thu theng a, a thiangtho vantungmi in ama inn ah hongsawl tu hi, taciang na thu ngai tu hi, ci hi.\n23 Tua zawkciang in Peter in amate sia innsung ah sam a, zan taam hi. Taciang a zingciang in Peter sia amate taw pai khawm a, Joppa ah suapui te in zong zui uh hi.\nPeter Cornelius Inn Theng\n24 A zingciang in amate sia Caesarea ah tum uh hi. Taciang Cornelius in a mealheak te le a lawmte kaikhawm khol in ngak tek uh hi.\n25 Peter a tum ciang in, Cornelius in muak a, a peang ah kun in bia hi.\n26 Ahihang Peter in ama kaito a, ding in; keima zong mihing ma khi hi, ci hi.\n27 Peter in a paupui kawm in innsung ah tum uh ha, a pai tam mama mu hi.\n28 Peter in amate tung ah, Judah mi khat mi namdang te taw ki thawl tu, a hibale, a kung ah pai tu sia ngeina om ngawl hi, ci na he tek uh hi; ahihang khatpo sia a nin, a hibale, a thiangtho ngawl, kici ngawl tu in Pathian in hong lak zo hi.\n29 Tua ahikom note kung ah hong sawl pociang, nial ngawl in kongpai hi: tua ahikom bang deina atu in hong sam nu ziam? ci kong dong hi, ci hi.\n30 Taciang Cornelius in, a bosa ni li lai in hi hun ciang dong an ka tang a; nitak nai thum ciang in ka innsung ah thungen khi hi, taciang, en in, puan pak sil mikhat ka mai ah hong ding a,\n31 Cornelius awng, Pathian in na thungetna hong za zo hi, mizawng te na hu nate ciamte hi.\n32 Tua ahikom Peter a kici Simon sia hiak ah sam tu in Joppa ah mi sawl in; ama sia tuihui ah savun vawtpa Simon inn ah tung hi: taciang hongpai ciang in ama in thu hong hil tu hi, ci hong son hi.\n33 Tua ahikom tasia pociang in na kung ah mi hongpaisak khi hi; taciang nongpai man in pha hi. Tua ahikom tu in Pathian kung pan na thupiak theampo ngai tu in, ka vekpi in hi mun Pathian mai ah om khawm khu hi, ci hi.\nGentile Te in Lungdamna Thu Za\n34 Tua zawkciang in Peter in a kam hong a, Pathian sia mi doidan nei ngawl hi, a ci thuman sia ka he hi:\n35 Ahihang Ama a zakta te le thutanna a vawt minam peuma sia Pathian in sang hi.\n36 Na theampo i Topa: Jesus Christ tungtawn in a ki pualak kilemna thu sia Pathian in Israel te kung ah paisak hi:\n37 Tua thu ka sonna sia note in na he uh a, tuiphumna a man ciang in John in pualak hi, taciang Galilee pan kipan a, Judah ngamsung theampo ah tangko hi;\n38 Nazareth mi Jesus sia Pathian in Tha Thiangtho le vangletna taw sathau buak hi: napha vawt in pai a, doai i nencip te theampo damsak hi; banghangziam cile Ama sia Pathian in ompui hi.\n39 Kote sia Jerusalem pan kipan in Judah ngamsung ah a vawt theampo sung ah, a tetti te ka hi uh hi; amate in Jesus sia that uh a, thing tung ah khai uh hi:\n40 Pathian in Ama sia ni thum ni ciang in thokiksak a, a kilang in lak hi;\n41 Mi theampo tung ah hi ngawl in, Pathian mai ah tealsa tetti te, thina pan a thawkkik zawkciang in Ama taw a ne le a dawn khawm kote tung ah hong lak hi.\n42 Taciang midang te tung ah phuang tu le Ama sia mihing le mithi te thukhen tu in Pathian in nasep a piak a hihi, ci tettipang tu in thu hong pia hi.\n43 Kamsang theampo in ama huvau son siat uh hi. Ama a umte theampo mihing sim in ama min vangletna taw a mawna uh ki maisak tu hi ci in son uh hi, ci hi.\nGentile Te In Tha Thiangtho Sang\n44 Peter in hi thu te a son laitak in Pathian thu a za te tung ah Tha Thiangtho hong theng hi.\n45 Taciang Peter taw hongpai te theampo, vunteap tanna a um te in lamdangsa mama uh hi, banghangziam cile Gentile te tung ah zong Tha Thiangtho letsong buak hi.\n46 Banghangziam cile amate in, kam tatuam in a pau uh za uh hi. Taciang Pathian pok uh hi. Tua zawkcang in Peter in zo kik a,\n47 Koma bangma in Tha Thiangtho a sang te tuiphumna sang ngawl tu in, khatpo in tui a khak thei tu ziam? ci hi.\n48 Taciang Peter in Topa min taw tuiphumna sang tu in thupia hi. Tua zawkciang in amate in Peter kung ah ni tampi taam tu in ngen uh hi.


url: =Admin 6:49:00 PM Articles, Conference Pianna thu\nP A W L P I T H U\nPawlpi Bangci Muh:\nMartin Luther in a tunga pomziate nial, lang pan (protest). Thu um mikhempeuh Siampi hi (Priesthood of all believers) thuman nakpi in hilh (Exo 19 : 5, 6; 1 Pet 2 : 1 - 9). Pawlpi - in mai nih nei - a, muhtheih lam leh muh mawh kha lam (visible and invisible). Muh mawh pen muhthei in ong ki lang hi. Bishop leh cardinalte makaina tawh hilo, Pasian thumante adik banga zat leh zeekna tung tawn pan hizaw. Muhtheih ah tang leh tahum ki hel hi ci.\nKammal : Mikaang kam in Pawlpi pen "Church" hi. German kam "Kirche" pan hi - a, Greek kam - in Topa - a ciha "Kuriokon, "Kyriache" pan ahi hi. LST in "Ekklesia" cih zangh - a akhiatna pen gam vai kikum dinga "sapkhiat kikhawm mihon" cih na hi. Septuagent (LXX) in thuciamna bawl dinga Sinai mualbul a "kikhawm" Israel mihonte" cihna - in zong zang hi. (Thuhilh 9 : 10; 10 : 4). LXX in Hebrew kam "qahal" , qahillah (Josh 8 : 35) pan a lak hi a, "kikhom mihon, galkaphon cihna ahi hi.\nMasuan Nasep (Mision of the Church)\nEdu. Dept of GC, The Story of Our Church (California : PPPA , 1960), 537 - 538. Organization omma pekin nasep na om khin hi.\nLeitung pan sap khiat hi - uha, leitungah gupna thu puak ding sawl kik ahi uh hi. Tua nasepnn-a ding in kipawlnn leh makaihna (Organization and Administration) ong om hi. Pawlpi Masuan (Mission of the Church) thu a zom ah ih ki lum ding hi.


url: =Lot of tapas! - Tapas Tour in Madrid - Bar Crawl, Madrid Traveller Reviews - TripAdvisor\nLot of tapas! - Tapas Tour in Madrid - Bar Crawl\n“Lot of tapas!”\nThere are newer reviews for Tapas Tour in Madrid - Bar Crawl


url: =ZSS 11: A Nungtolh Mite - Zomi Adventist Innkuan\nTukaalsung sim ding: Nehemiah 13:1-9; Deut. 23:3- 6; Neh. 13:10- 14; Gam. 18:21- 24; Neh. 13:15-22; John 5:5- 16.\nA lian 12 leh 13 sungah, Nehemiah in, Babylon ah ciahkik hi. Bang tanvei taam cihbel kitheilo mahleh, 430 – 425 BC sungteng hihtuak a, Israel mite ana nung tolh man uhhi. Pasian tawh thukiciam nanei khinzo uh a, milim biate tawh teengzau lo ding, Sabbathni hoihtak kemcing ding, biakinnpi leh sawm a khat leh sumpi (Neh. 10) hoihtak kemcing nu’ng ci akamciamte palsat gawpkhin uhhi.\nNehemiah 13 pen, amau lakah teeng milimbia Ammon mite leh Moabite mite thutawh kipan hi (Neh. 13:1-3). Hih munsanah, Pasian deihna a zuilel gamdang mite hawlkhia hi cilo a, Pasian hong uppihlo minamdangte hawlkhia hizaw hi. (Deut. 23:3- 6).\nEliashib leh Tobiah tegelpen, Nehemiah laibu sungah mi kician mahmah hi. Eliashib pen mipite’ siampilianpa ahih banah biakinn ukpa zong hilai hi. Tobiah pen galte ahi Ammon mite hi a, Jerusalem lamkikna ah nakpi takin Nehemiah langdo hi. Eliashib leh Tobiah tegel inzong, tanau kitenna tungtawnin sunghta putu ahi uhhi. A kitenna taktak itheihloh hang, Tobiah in Jew min (Topa Hoih) cih khiatna a nei minkhat nei hi. Jewte lakpan khangkhia hihtuak khollo hi. A zi pen Arah bangkua pan hi a, laibu in genlianlo himah leh, Eliashib behnu hihtuak hi. Tua banah, Nehemiah galpa Horon mi, Sanballat’ tanu in Eliashib’ tuupa tawh a kiteng hi. Tua ahih manin, Nehemiah’ galte in, ukpi lampanin nasiatakin honglutin, Nehemiah’ makaihna zong sukha mahmah hi.\nMangpipa omlohkal in, siampilianpa in, Tobiah adingin biakinn deikhat seh tuamsak a, sawm a khat, sumpi leh piakkhiat tuamtuamte humcip sak hi. Tobiah in biakinn huangsungah khantawn omthei dingin thupia a, gam makaipi khat suaksak hi. Galte in Nehemiah a hepkhiat theihna dingun, a utut tenguh bawl uhhi. Ahih hang, Nehemiah bel, tu mawkmawk hetlo hi.\nPasian’ mite, tanglai Israelte ahi a, tu hun Lai Siangtho thak zui Christiante ahi zongin, lampial ding abaih mahmah lel hiam? Tua khialhna pan koi bangin kisuakta thei ding hiam?\nLo sungah Levi Mite\nJudahmi khempeuh kikaikhawmin, a kisiacipsa biakinnpi apuahphat kik uh hi a, mipi khempeuh in Nehemiah nasepte pen mipite ading ahihlamtel mahmah uh ahih manun, Tobiah leh Eliashib panpihlo zaw uh a, Nehemiah panpih zaw uhhi. Nehemiah in zong, nasem makai zawdeuh peuhmah, amuanhuai leh athumaan citak tetawh laihsak in, sawma khat leh sumpite hoihtak in kempha kiksak hi. Alui aginalo khempeuh paikhiavat in makaithak guanhi.\n“Ka Pasian aw hihthu tawh kisai in kei hongphawk inla, ka Pasian’ biakinn leh nasep nadingin ka sepsa gamtat hoihte maimang sakkei in” (Neh. 13: 14) ci in thungen hi. Tua a thungetna in mihing ahihna bangzah honglak naci hiam?\nNum. 18: 21- 24; Malachi 3: 10; Mate 23: 23; 1 Cor. 9: 7- 14; 2 Cor. 9:6- 8 leh Heb. 7: 1, 2 cihteng simin. Hih mun tengin sawma khatleh sumpite pen biakinnpi adingbek hilo in, tu hun eite ading zong thupi ahihna bangzah honglak naci hiam?\nSawma khat leh sumpi kidong keileh, biakinn nasep omtheilo hi. Sawma khat piak a kikhawl lianleh, biakinn nasep kiamsuk in, biakpiakna khempeuh lungkiat huai mahmah leltak hi. Biakinn nasemte in, akivaak na’ngun nasepdang asep uh ciangin, biakinn nasep bulphuhzo nawnlo uh a, biakpiakna kiamsuk hi.\nNehemiah 13: 15, 16 simin. Bang thubuai Nehemiah in phukha hiam?\nSabbath vai a Nehemiah hanciamnate pahtakhuai mahmah hi. Sabbathni siangtho sakding a thupisak nopluat manin, “vuakding” dongin na tawngh hi. Amahmah hanciam in, Sabbath kikciang hong kimatkhak peuhmah leh ciliang hi. Ukpipa ahihna tawh Pasian’ thupiak hoihtak kemcing hi.\n“Nehemiah in lau hetlo in atavuan lelhnate uh taaigawp lel hi. ‘Sabbathni ninsak gawpin na gamtatna uh; na pate un zong tua bang gamta uh hilo hiam? Tua ahih manin Pasian in hih bang gimna eite leh khuapi tungah hong tungsak hilo hiam? ci in taaigawp hi. Sabbathni ding khua amial ciangin kongpite kikhak nading sawl a, Sabbathni abeikhit mateng aki honloh nading thupia a, athupiak kizuimaw zuilo cih zong enciksak lai hi” EGWhite, Prophets and Kings, laimai 671, 672.\nSabbath palsatte Nehemiah in athuhilhna Zeisu hun dongin gingsuksuk a, tulai gospel hunah zong, Sabbath athupi simlo biakna makaite zong hong thuhilh lai hi.\nMate 12:1- 8; Mark 3:1-6; Luke 6:6- 11 leh John 5:5- 16 cihte simin. Bang thupiang hiam? Tanglai Israelte tangthu a telpha mahmahte in tua thupiang bangci piankhiat cih gentheih na’ng huhna bang om hiam?\nKimakaih khialhna nuai ah om biakna makaite in Sabbath “kipalsat” lo ci in, Zeisu in “Sabbath Topa” ci zawsop in palsatsat uhhi (Luke 6:5). Hih bangin alum alet in apaute in “thukham thupiitna: thumaan na, hehpihna leh upna” cihte theilo uhhi (Mate 23: 23).\nNgaihsut Beh Ding: EGWhite lai, Steps to Christ, laimai 115 – 126, sungpan “Rejoicing in the Lord (Topa Sungah Lungdam)” cih thulu simin.\n“Amaute mai ah, Israelte’ mawhna hangin alauhuai thukhenna tung cih a theihuh ciangin, alungsimte uh hong khanglo saanin, Pasian hehna nilkhia in thupha hong tun thei kipuahphatna hong bawlnuam saan uhhi.\nMakaipi pawlkhatte in milimbia aziite ading thuum thapai uh a, kikhenna omtheilo ding ci uhhi. Ahihhang bangmah kilamdanna ommello hi; ulian maitang zahtaktuam cih peuhmah neilo hi. Siampite nangawn tuabang kizopna anei teitei te Pasian nasem panin kihemkhia pah hi. Siampilianpa tapa khatin, mi thupii Sanballat tanu teenpih ahih manin, anasep pan kikhawlsak beklo in, Israel mipi lakpan in kipaikhia ngiat hi. Nehemiah thungetna sungah ‘Ka Pasian aw, amaute in siampi nasepna, siampite leh Levi mite thuciamna siasak uh ahih manin amaute thei ta in’ (Neh. 13: 29).” EGWhite, Prophets and Kings, laimai 673, 674.\nEGWhite kammalte sim unla, nakhaansung vuah, Nehemiah nasepte kikum leuh cin, aziite a it takpi in akikhen nuamlo tethu kikum un. Nehemiah khauhlua, genhaklua naci hiam, tawmtawm zawptheih ding kisam naci hiam? Kulmaw kullo, banghang? Hihmun sanah, pawlpi in thukham leh itna koici zat in namu a, bangci bangin kiptak omin, Pasian thukham kiamlo in omthei ding hiam?\nNi sagihni Sabbath tandaan ding ciangtanh omtuamlo ahihmah bangin hazaatloh daan ding, guktakloh daan, zuauthu genloh daanding cihte ciangtanh omtuam tuanlo hi. Tua bang hi napi in, Sabbath tandaan ding khawng ciangtanh ibawl khakloh nadingin koici kidop theihding hiam? Tuate khempeuh pen singlamteh hang bekbek ahihna leh, ciangtanh neihnopna thaangpan suaktak theihna’ng banghangin thupi hiam?\nNehemiah in aphutkhak damtak a vaihawm siamnate lauhuaina pan koi bangin kikem thei ding ihi hiam?\nPrev post MSS 11:\tSupding Omlo\nNext post HSS 11: HNUNGTAWLH HMANGHO